PDF (337 KB - 13 orri.)\nOsasunaren Mundu Erakundeak (OME), 2020ko martxoaren 11n, nazioarteko pandemiatzat jo zuen koronabirusa esan ohi zaion Covid-19 birusaren ondorioz eragindako osasun-larrialdia, oso azkar ari baitzen zabaltzen mundu osoan.\nEusko Jaurlaritza, bere aldetik, Covid-19 kononabirusari erantzun koordinatua emateko 2020ko otsailaren 27an sortutako Sailarteko Mahaiaren bidez, hedapenaren monitorizazioa eta jarraipena etengabe aritu da egiten, birusak euskal gizartean duen zabalkundea eta eragina mugatzeko neurriak, gomendioak eta betebeharrak ezarriz, betiere bat etorriz nazioarteko komunitate zientifikoaren, osasun-agintarien eta Osasun Publikoko epidemiologia-aditu profesionalen irizpide eta gidalerroekin.\nHori horrela, martxoaren 9an –hau da, Osasunaren Mundu Erakundeak nazioarteko pandemia deklaratu baino egun batzuk lehenago–, Covid-19 koronabirusa hedatzen ari zenez Euskal Autonomia Erkidegoko lurralde-eremuan, eta herritarren artean eta, batez ere, hezkuntza-komunitatean ez hedatzeko neurri indargarri moduan, hezkuntza-jarduera 14 egunerako eten zen Bastidako bi ikastetxeetan; gerora, hezkuntza-jardueraren etenaldi hori zabalduz joan zen, lehenbizi Vitoria-Gasteizko ikastetxe guztietara (martxoaren 10ean), eta, ondoren, Arabako Lurralde Historikoan kokatutako ikastetxe guztietara (martxoaren 11n). Azkenik, hezkuntza-jardueraren etenaldi hori autonomia-erkidegoko ikastetxe guztietara zabaltzea erabaki zen, martxoaren 13tik aurrerako ondorioekin, egun hura barne.\nNeurri horiez gain, eta betiere gai horretan adituak diren pertsonen gidalerro eta gomendioetan oinarriturik, EAEko administrazio publiko eskudunek pixkanaka erabaki dute, Covid-19 koronabirusaren ondorioz eragindako osasun-larrialdian zehar, besteren mendeko pertsona nagusien egoitzak eta gizarte-zerbitzuetako eguneko zentroak ixtea; horien artean daude hirugarren adinekoentzako baliabideak, bai eta besteren mendeko pertsonentzakoak eta gizarte-inklusioa sustatzekoak ere.\n2020ko martxoaren 13an, Segurtasuneko sailburuak Euskadiko Babes Zibilaren Plana formalki aktibatzea erabaki zuen, Osasuneko sailburuak hala eskaturik. Bertan ezartzen da zein izan behar den Euskal Autonomia Erkidegoak mota guztietako larrialdiei aurre egiteko izango duen antolaketa-esparru orokorra, baldin eta, larrialdiaren izaera edo hedapenagatik, edo administrazio bat baino gehiago koordinatu behar izateagatik, erkidego-mailako zuzendaritza baten premia badago. Hain zuzen ere, Segurtasuneko sailburuari dagokio larrialdiaren zuzendaritza eta koordinazioa, Lehendakariak ere bere gain har dezakeen arren, haren hedapen eta intentsitate larria ikusirik.\nBestalde, osasun publikoaren larrialdi-egoera horren barruan, Espainiako Gobernuak 2020 martxoaren 14an erabaki zuen alarma-egoera deklaratzea, Covid-19 koronabirusaren ondorioz sortutako osasun-larrialdiari aurre egiteko. Alarma-egoera deklaratzea erabaki zen egunean jarri zen indarrean alarma-egoera, martxoaren 14ko 463/2020 Errege Dekretuaren bidez (errege-dekretu hark Covid-19ak eragindako osasun-krisia kudeatzeko alarma-egoera deklaratu zuen).\nAipatutako osasun-krisi horren barruan, ikusirik Covid-19 koronabirusak erasan dien herritarrak gero eta gehiago izan direla eta hura ez hedatzeko inoiz ez bezalako borroka piztu dela –mehatxu larria baita pertsonen funtsezko eskubideentzat; esaterako, osasuna babesteko eskubidearentzat–, Eusko Jaurlaritzak 300 milioi euroko funts instituzional bat sortu du eta harekin finantzatuko ditu Covid-19 koronabirusak eragindako krisiari aurre egiteko Sail bakoitzak hartzen dituen jarduketen eta neurrien gastuak.\nHain zuzen ere, funts horrek osasun-sistema indartuko du –herritarrei osasun-arreta egokia eman dakien–, bai eta hezkuntza-sistema ere; halaber, babes berezi bat emango die kolektiborik kaltetuenei, besteak beste, familiei eta euskal ekoizpen-ehunaren zati handi bati ere, enpresen eta enpleguaren arloan lagunduz.\nHorretan guztian oinarriturik, eta Eusko Jaurlaritzaren lehentasuna Covid-19 koronabirusaren hedapena mugatzea eta pertsonen osasuna babestea den arren, aipatutako funtsaren barruan sortutako «Covid-19ak eragindako krisiaren aurkako neurriak» aurrekontu-programa berriari esker, Eusko Jaurlaritzako Sailek neurri ekonomikorik premiazkoenak har ditzakete, beren eskumeneko politika publikoez baliatuz, krisiak gizarteko kolektiborik zaurgarrienetan –adibidez, familietan– duen inpaktu ekonomikoa murrizteko.\nHala, Hezkuntzari buruzko maiatzaren 3ko 2/2006 Lege Organikoaren 3. artikuluan jasota dauden ikastetxe eta etapa, ziklo, gradu, kurtso eta maila guztien hezkuntza-jarduera, eta beste zentro publikoetan nahiz pribatuetan emandako beste edozein hezkuntza- edo prestakuntza-jarduera presentzial eten izanak eragin duen salbuespenezko egoeragatik –gutxienez alarma-egoera amaitu arte luzatuko dena, martxoaren 14ko 463/2020 Errege Dekretua aplikatuz–, langile askok egokitu egin behar izan dute beren lanaldia edo lan-egoera, hura uztartu ahal izateko ikastetxeak itxi zaizkien seme-alabenganako zaintza eta arreta egokiarekin, zeregin hori aitona-amonengan edo familiako adinekoengan eror ez zedin, duten adinagatik Covid-19 koronabirusak batez ere haiei eragiten baitie, eta babesa eman behar baitzaie.\nBestalde, errege-dekretu beraren 10. artikuluan ezarritako merkataritza-jarduera, kultura-ekipamendu, aisialdiko establezimendu eta -jarduera, ostalaritza, jatetxe eta beste arlo batzuetan hartutako euste-neurriek eragin negatiboa izan dute enpleguan, arlo horietako enpresek tresnak erabili behar izan dituztelako beren jarduera aldi batez doitzeko (esaterako, enplegu-erregulazioko espedienteak edo aldi baterako enplegu-erregulazioko espedienteak), eta horrek eragin du langile askoren lanaldia aldi baterako murriztea edo, okerragoa dena, kontratuak aldi baterako etetea.\nGainera –baina, baita ere, Covid-19 koronabirusak eragindako krisiaren esparruan–, enpresek orain zailtasunak dituzte, batetik, beren merkatu-konpromisoei aurre egiteko edo konpromiso berriei heltzeko, ezinezkoa baita ekoizpenari eustea (hornidura-katea kaltetuta gertatu delako, edo lehengaia edo langileak falta direlako), eta, bestetik, Covid-19 koronabirusa hedatu ez dadin Osasun Publikoko epidemiologia-adituek emandako gomendioak betetzeko.\nZailtasun horien ondorioz, halaber, enpresa horietako askok itxi egin behar izan dute aldi baterako, edo tresnak erabili behar izan dituzte jarduera aldi batean doitzeko.\nHorrekin bat etorriz, familiei laguntzeko neurri zehatz egokitzat jo da familia eta lana uztartu ahal izateko berariazko laguntza-programa bat abiaraztea, lan-egoera aktiboan dauden langileek egiaztatzen dutenean beren gain hartu behar izan dutela –Covid-19 koronabirusak eragindako osasun-krisia borrokatzeko eta kudeatzeko ekintzen eta neurrien ondorioz– seme-alabei (duten adinagatik), besteren mendeko pertsonei edo Covid-19 koronabirusak erasan dien gaixoei (kutsatuak nahiz isolatuak izan) laguntzeko, arreta emateko eta haiek zaintzeko lana. Azken kasu horretan, arreta berezia ipini beharko da adinekoengan, hau da, aitona-amonengan, haiek baitira zaurgarrienetariko batzuk Covid-19 koronabirusaren aurrean.\nSalbuespenezko programa hori independentea eta aldi baterako izango da, eta Familia eta lana bateragarri egiteko laguntzei buruzko urriaren 22ko 164/2019 Dekretuan araututako laguntzak osatuko ditu, eta konpentsatu egin nahi du goian aipatutako pertsonei lagundu, arreta eman eta haiek zaintzeko lantokia edo lanpostua erabat edo partez utzi behar izan duten langileen soldata-murrizketak dakarren diru-sarreren galera.\nEta, bestalde, urtebetez beherako adingabeak jaio eta haiek zaintzeko baimenak jaso litzaketen gurasoen laneko eszedentziak direla-eta ez da ezinbestekoa izango eszedentzian ez dagoen gurasoa langile aktiboa izatea diruz lagundutako denbora guztian zehar, baldin eta lanean hasi, altan egon eta bere kontratuari dagokion lanaldi osoa egiten ari delarik kontratua eten bazaio, Covid-19 koronabirusak eragindako osasun-krisia borrokatzeko eta kudeatzeko martxan jarri diren jarduketen eta neurrien ondorioz.\nAipatutako lehen neurriak premiazko ebazpen bat eskatzen du, identifikatu ahal izango duena, batetik, nortzuk diren aparteko laguntza horien onuradunak, eta bestetik, zeintzuk diren diruz lagundu ahal diren jarduketak eta zenbatekoak diren laguntzak. Gainera, argituko ditu ebazpen hori behar bezala aplikatu eta gauzatu ahal izateko premiazkoak diren beste puntu guztiak.\nBigarren neurriak, aldiz, aski du jarraibide bat ematea, erantzun bat eman nahi zaion kasuari araua aplikatzeari buruzkoa. Izan ere, jarduketa-irizpide eta -ildo batzuk ezarri nahi dira, xedapen orokor batek jadanik arautu dituen laguntzen aplikazioa, exekuzioa eta kudeaketa gerora sortutako, salbuespenezko eta aldi baterako egoera batera, hura onartu aurretik iragarri edo aurreikusi ezin den egoera batera, egokitzeko.\nOndorioz, familia babesteko, lana eta familia uztartzeko eta haurrak babesteko ditudan eskumenez baliatuta (izan ere, Enpleguko eta Gizarte Politiketako Sailari dagozkio eskumen horiek, hala ezarrita baitago Euskal Autonomia Erkidegoko Administrazioko sailak sortu, ezabatu eta aldatzen dituen eta horien egitekoak eta jardun-arloak finkatzen dituen Lehendakariaren azaroaren 26ko 24/2016 Dekretuaren 8.1 artikuluan, eta, berariaz, Enpleguko eta Gizarte Politiketako Sailaren egitura organikoa eta funtzionala ezartzen duen apirilaren 11ko 75/2017 Dekretuaren 4. artikuluan), honako hau\n2. artikulua.– Dirulaguntza jaso dezaketen egoerak.\n1.– Honako egoera hauetako batean dauden langileei emango zaie dirulaguntza, bigarren paragrafoan zerrendatutako edozein pertsonari laguntzeko, arreta emateko eta zaintzeko betebeharrak zuzenean eta modu pertsonalean beren gain har ditzaten:\nb) Lanaldiaren murrizketa, % 33koa edo handiagoa, Covid-19aren inpaktu ekonomiko eta sozialari aurre egiteko ezohiko premiazko neurriei buruzko martxoaren 17ko 8/2020 Errege Lege Dekretuaren 6.3 artikuluan araututako lanaldiaren murrizketa berezia barne dela; lanaldiaren % 100era iritsi ahal izango da.\n2.– Norberak zuzenean lagundu, artatu eta zainduko du honako pertsona hauetako bat, Covid-19 koronabirusa komunitatean ez hedatzeko salbuespenezko jarduketekin eta neurriekin lotuta dagoela justifikatuta:\n3.– Seme-alabatzat hartuko dira:\nb) Tutoretzapeko pertsonak.\nc) Aldi baterako edo modu iraunkorrean familian hartutako pertsonak.\nd) Ebazpen judizialez zaintzan dauden pertsonak.\ne) Adoptatu aurreko elkarbizitzarako zaintza eskuordetuan dauden pertsonak.\n4.– Diruz lagunduko dira, soil-soilik, langileen soldata murritzagoa dakarten laneko eszedentziak eta murrizketak, diru-konpentsaziorik ez dutenak xedapen legaleko edo hitzarmen indibidual edo kolektiboko osagarrien bidez.\n5.– Agindu honetan aurreikusitako ondorio guztietarako, lanaldiaren % 100era iristen den murrizketa berezia lan-eszedentziako egoeraren modukotzat hartuko da.\n1.– Agindu honetan aurreikusitako laguntzak aplikatuko zaizkie 2020ko martxoaren 9tik aurrera hartutako lan-eszedentziei eta -murrizketei, alarma-egoera amaitu artekoei, edo, bestela:\n2.– Aplikatu zaizkie, halaber, martxoaren 9a baino lehenago hartutako lanaldi-murrizketei, baldin eta langileak data horretatik aurrera egokitu baditu 2.2 artikuluan aipatzen den edozein pertsonari zuzenean lagundu, arreta eman eta hura zaintzeko lanak.\nHalakoetan, diruz lagundutako epearen hasiera izango da lanaldi-murrizketa egokitu edo aldatu den eguna.\n3.– Diruz lagundutako epeak etenaldiak izan ditzake.\n1.– Honako langile hauek izan daitezke laguntza hauen onuradun, betiere langile aktiboak badira 2020ko martxoaren 9an:\na) Langileen Estatutuaren Legearen testu bategina onartzen duen urriaren 23ko 2/2015 Legegintzako Errege Dekretuaren aplikazio-eremuan dauden besteren konturako langileak, administrazio publikoetako sektore publikoko lan-kontratudunak izan ezik.\n2.– Pertsona berarekin lotutako zenbait langilek laguntzak jasotzen badituzte, familia-unitate bakoitzak laguntza bakarra izango du, eta laguntza eskatu duen lehenengo pertsonari emango zaio.\n3.– Nolanahi ere, bi langilek aldi berean jaso ditzakete laguntzak, kasu hauetan:\na) Bi pertsonak lanaldi-murrizketako egoeran badaude 14 urte arteko seme-alabei lagundu, arreta eman eta haiek zaintzeko, edo seme-alaba horiek 18 urte bete arte, baldin eta % 33ko edo hortik gorako dibertsitate funtzionala edo desgaitasun aitortua badute; nolanahi ere, baztertu egingo da lanaldiaren % 100 eragiten duen murrizketa berezia.\nb) Ebazpen judizialez ezarritako zaintza partekatua dagoenean, baldin eta laguntza ez bada aldi berean eskatzen, edozein izanik ere lan-egoera edo lanaldia egokitu den modua. Bi gurasoek eskatutako epearen zati bat aldi bererako denean, laguntza eskatu duen lehenengo pertsona lehenetsiz emango da epe horri dagokion laguntza.\nc) Lagundu, artatu eta zaindu beharreko pertsona besteren mendekoa denean, era honetan:\nMendekotasun handia (III. gradua) duen pertsona bada, lan-eszedentzia edo, hala badagokio, lanaldiaren murrizketa berezia, lanaldiaren % 100era iristen dena, eta lanaldi-murrizketa bat, zeina aipatutako murrizketa bereziaz bestelakoa izan beharko baita, aldi berean; bestela, aldi bereko hiru lanaldi-murrizketa gehienez; azken kasu horretan, lanaldi-murrizketa horietako bat ere ezin izango da iritsi lanaldiaren % 100era.\nMendekotasun larria (II. gradua) duen pertsona bada, bi lanaldi-murrizketa aldi berean; nolanahi ere, baztertu egingo da lanaldiaren % 100era iristen den lanaldi-murrizketa berezia.\n5. artikulua.– Laguntzak hartzeko epe-mugak.\n1.– Diruz lagundu daitekeen gehieneko aldia 2020ko martxoaren 9tik alarma-egoeraren deklarazioak indarra galtzen duen egunera artekoa izango da, edo, hala badagokio, 3.1 artikuluaren a) eta b) apartatuetan adierazitako egunera artekoa, biak barne.\n2.– Nolanahi ere, diruz lagundutako epe horrek sartuta egon behar du Covid-19 koronabirusa komunitatean ez hedatzeko jarduketak eta neurriak hartu diren epeen barruan, baldin eta, horren ondorioz, hezkuntza-jarduera eten bada edo itxi egin badira haurtzaindegiak, besteren mendeko adinekoentzako egoitzak, gizarte-zerbitzuetako eguneko zentroak, edo besteren mendeko pertsonentzako eta gizarte-inklusioa sustatzeko egoitzak.\n6. artikulua.– Onuradunek bete beharreko baldintza bereziak.\n1.– Laguntzen onuradun izateko, agindu honen 4. artikuluan aipatzen den eremu subjektiboan sartuta dauden pertsonek aldi berean bete behar dituzte baldintza hauek, lagundu, artatu eta zaindutako pertsonaren arabera.\n2.– Lagundu, artatu eta zaindu beharrekoa langilearen semea edo alaba denean:\n3.– Lagundu, artatu eta zaindu beharrekoa langilearen mendeko senide bat denean:\n4.– Lagundu, artatu eta zaindu beharrekoa Covid-19 koronabirusak erasandako senide gaixo bat denean (kutsatua edo isolatua), langilearen ezkontide edo izatezko bikotekide izan behar du, edo 1. mailako odolkidetasuna egon behar du langilearen eta gaixoaren artean.\n7. artikulua.– Onuradunek bete beharreko baldintza orokorrak.\nAurreko baldintza bereziez gain, laguntzen eskatzaileek baldintza hauek bete behar dituzte:\na) Euskal Autonomia Erkidegoko edozein udalerritan bizi eta erroldatuta egotea diruz lagundutako jarduketak iraun artean.\nb) Diruz lagundutako jarduketaren ondorioz soldata murriztu izana.\nc) Zerga-betebeharrak eta Gizarte Segurantzakoak egunean izatea.\nNolanahi ere, baldintza hori bete izana hurrengo artikuluaren bigarren paragrafoari jarraituz egiaztatuko da.\nd) Dirulaguntzak edo laguntza publikoak lortzeko aukera galtzea dakarren zigor- edo administrazio-arloko zehapenik jaso ez izana, eta horretarako ezgaitzen duen legezko debekurik jaso ez izana; horren barnean daude bi lege hauen araberako sexu-diskriminazioarengatik gertatutakoak: Emakumeen eta gizonen berdintasunerako otsailaren 18ko 4/2005 Legea edo Emakumeen eta gizonen benetako berdintasunerako martxoaren 30eko 3/2007 Lege Organikoa.\ne) Dirulaguntzak itzuli beharrarekin lotutako ordainketak egunean edukitzea.\nf) Ez egotea Dirulaguntzei buruzko azaroaren 17ko 38/2003 Lege Orokorraren 13.2 eta 13.3 artikuluetan aurreikusitako gainerako egoeren eraginpean.\n8. artikulua.– Laguntzak kudeatzen dituen organoak datuak egiaztatzea.\n1.– Laguntzak eskatzen dituzten pertsonen datuak egiaztatuko ditu, ofizioz, laguntzen organo kudeatzaileak, modu elektronikoan, administrazio publiko eskudunaren aurrean.\n2.– Eskatzaileak zerga-betebeharrak eta Gizarte Segurantzakoak egunean dituela egiaztatuko du organo kudeatzaileak, modu automatikoan eta behar beste aldiz, eskatzaileak baimendu beharrik izan gabe, betiere bat etorriz azaroaren 11ko 1/1997 Legegintzako Dekretuaren bidez onartutako Euskal Autonomia Erkidegoko Ogasun Nagusiaren Antolarauei buruzko Legearen testu bateginaren 50.3 artikuluarekin.\nDena dela, eskatzaileak berariaz kontra egin ahal izango dio goian aipatutako datuak kontsultatzeari, zerga-betebeharrak eta Gizarte Segurantzakoak betetzen dituela egiaztatzen duten ziurtagiri eguneratuak aurkeztuz.\n1.– Eskabidearekin batera, laguntzak eskuratzeko baldintzak betetzen direla egiaztatzen duen dokumentazio orokor hau aurkeztu behar da:\na) Filiazio, adopzio, tutoretza, harrerako zaintzaren egiaztagiria, ebazpen judiziala edo adopzioa dagoenean, ahaidetasunarena, edo laguntza-eskatzailearen eta lagundu, artatu eta zaindu beharreko pertsonaren arteko izatezko bikotea izatearena.\nGizarte Segurantzako autonomoen araubide bereziko kooperatiba-sozietateetako bazkide langileei eta lan-bazkideei ez zaie eszedentzia-baja eskatuko. Halakoetan, kooperatiba-sozietatearen ziurtagiria aurkeztu behar dute, non egiaztatzen den kooperatiba-sozietateetako bazkide langile edo lan-bazkide direla, eszedentzian edo lanaldi-murrizketan daudela, kontratu-mota –lanaldi osokoa edo partzialekoa–, diruz lagundu daitekeen jarduketan egondako aldiak, kotizazio-mota eta eszedentzia edo lanaldi-murrizketa dela-eta kotizazio-datuetan gertatutako aldaketak.\nd) Sarrera fiskalen egiaztapena, era honetan:\nEskatzailearen familia-unitateko gurasoen edo arbasoen pertsona fisikoen errentaren gaineko zergaren (PFEZ) likidazioa, dagokion zerga-administrazioak egina.\nPertsona bakoitzaren PFEZ aitorpena bateratua edo banakakoa izan daiteke, baina beti aurreko bi urteetako zergaldiari buruzkoa izan beharko du.\nEskatzailearen familia-unitateko gurasoek edo arbasoek ez badute PFEZ aitorpenik egin, dagokion zerga-administrazioak emandako ziurtagiria, non adierazi beharko baitira PFEZi egoztekoak diren aurreko bi urteetako zergaldiko errenta eta errendimendu guztiak.\ne) Lagundu, artatu eta zaindu beharreko pertsona besteren mendeko senide bat denean, mendekotasun-ziurtagiria, eskudun administrazioak emana, non mendekotasun-maila eta maila bakoitzaren barruko azpimaila zehazten baitira, Autonomia pertsonala sustatzeari eta mendekotasun-egoeran dauden pertsonak zaintzeari buruzko abenduaren 14ko 39/2006 Legean eta lege hori garatzen duten arauetan aurreikusitakoaren esparruan.\nf) Lagundu, artatu eta zaindu beharrekoa Covid-19ak koronabirusak erasandako gaixo bat denean (kutsatua edo isolatua), hori egiaztatzen duen ziurtagiri medikoa, non zehaztuko baita, hala badagokio:\nAgindutako prebentziozko isolamendu-aldia.\nKutsatzea diagnostikatu zen data eta gaixotasuna gainditu izanaren alta medikoa eman zen data (ez du bat etorri behar ospitaleko altarekin, egon bada; ondoren izan daiteke).\nOspitalean emandako aldia, egon bada.\nSalbuespen gisa, aipatutako ziurtagiri medikoa eskuratu ezin denean, isolamendua edo kutsatu izana frogatzen duen beste edozein bide erabil daiteke, beste administrazio edo erakunde publiko batzuek emana, besteak beste, baja- eta alta-agiriak.\ng) Eskatzailearen erantzukizunpeko adierazpena, non adierazten baita bete egiten direla agindu honen 7. artikuluaren b) eta f) arteko baldintzak eta, hala badagokio, baita puntu hauek ere, hala badagokio:\nd) Eskatzailea guraso bakarreko familia batekoa bada eta lagundu, artatu eta zaindu beharreko pertsona semea edo alaba badu, adingabea ekonomikoki haren mende bakarrik dagoela egiaztatzen duen agiria.\ne) Eskatzailea familia ugarikoa bada, horren egiaztagiria.\n1.– Laguntzaren zenbatekoa agindu honen 3. artikuluan aurreikusitako eperako izango da.\n2.– Laguntzaren zenbatekoa familia-errenta estandarizatuaren arabera zehaztuko da eta, hori kalkulatzeko, aintzat hartuko dira familia-unitatearen osaera, familia-errentaren maila eta familia-unitateari dagokion baliokidetasun-koefizientea, Familia-politiken eremuan familia-errenta estandarizatzeko sistemari buruzko uztailaren 24ko 154/2012 Dekretuak edo haren ordezko arauak haiei esleitzen dien irismenarekin.\n3.– Familia-unitatearen osaera 2020ko martxoaren 9koa izango da, aipatutako dekretuaren aipatzen den eran, eta hari emango zaio laguntza.\n4.– Hain zuzen ere, agindu honen barruan dagokion laguntza neurtzeko, kontuan hartuko dira irizpide hauek:\nc) Covid-19 koronabirusak erasandako gaixoei (kutsatuak nahiz isolatuak izan) lagundu, arreta eman eta haiek zaintzeko laguntza neurtzeko orduan, kontuan hartuko dira osasunez oso larri dauden senideak zaintzeko eszedentzia edo lanaldi-murrizketa hartu duten langileentzako laguntzak neurtzeko xedapenak (zehazturik daude Familia eta lana bateragarri egiteko laguntzei buruzko urriaren 22ko 164/2019 Dekretuaren 31. artikuluan).\n5.– Agindu honen barruan diruz lagundu ahal den aldirako, langileari dagokion laguntza ekonomikoa aurreko paragrafoko irizpideak aplikatuta ateratzen den zenbatekoa halako bi izango da.\n6.– Laguntzaren zenbatekoa kalkulatzeko, lanaldiaren % 100era iristen den murrizketa berezia lan-eszedentziako egoeraren modukotzat hartuko da.\n11. artikulua.– Eskabideak aurkezteko epea.\nLaguntza-eskabideak aurkezteko epea urtebetekoa izango da, alarma-egoera amaitu eta biharamunetik hasita.\n12. artikulua.– Eskabideak aurkezteko modua eta lekua.\n1.– Modu elektronikoan nahiz ez-elektronikoan aurkeztu ahal dira laguntza-eskabideak. Izapidetze elektronikoak egiteko, Administrazio elektronikoari buruzko otsailaren 21eko 21/2012 Dekretuan jasotako xedapenak bete beharko dira.\n2.– Eskabideak, behar bezala bete ondoren, aurrez aurre aurkeztu ahal dira leku hauetan, eskabide normalizatua erabiliz:\n13. artikulua.– Eskabidea zuzentzea eta hobetzea.\nAurkeztu beharreko eskabideak eta dokumentazioak arau honetan ezarritako baldintza guztiak biltzen ez badituzte, edo haien edukia aski ez dela irizten bada, eskatzaileari eskatuko zaio 10 laneguneko epean dokumentazioa osatzeko edo hutsegiteak konpontzeko, eta adieraziko zaio ezen, hori egin ezean, eskaeran atzera egin duela ulertuko dela. Laguntzak kudeatzen dituen organoak eskabide horri buruzko esanbidezko ebazpena eman eta jakinarazi beharko du, Administrazio Publikoen Administrazio Prozedura Erkidearen urriaren 1eko 39/2015 Legearen 68.1 eta 21.1 artikuluak betez.\n14. artikulua.– Kudeaketa, ebazpena, ebazpen-epea eta baliabideak.\n1.– Familia-politikaren arloan eskuduna den Eusko Jaurlaritzako zuzendaritza arduratuko da agindu honetan aurreikusitako laguntzak kudeatzeaz.\n2.– Organo kudeatzaileko zuzendariaren berariazko eta banakako ebazpen baten bidez emango da eta, hala badagokio, ukatuko da laguntza. Prozesu hori etengabe egingo da, laguntza-eskabideak jaso ahala.\n3.– Laguntza ematea bidezkoa bada, ebazpenak onartuko du agindu honen 3. artikuluan aurreikusitako epearen barruan bakarrik gauzatutako jarduketei dagokien laguntza.\n4.– Laguntza-eskabideak ebazteko eta ebazpenak jakinarazteko gehienezko epea sei hilabetekoa izango da, eskabidea organo eskudunaren erregistroan izapidetzeko sartzen denetik aurrera; epe hori igaro eta interesdunari berariazko ebazpenik jakinarazi ez bazaio, eskabidea onartu dela ulertuko da, Administrazio Publikoen Administrazio Prozedura Erkidearen urriaren 1eko 39/2015 Legeak 24.1 artikuluan ezarritakoaren arabera.\n5.– Laguntza emateko edo ukatzeko ebazpenaren aurka, gora jotzeko errekurtsoa aurkeztu ahal zaio Eusko Jaurlaritzako gizarte-politiketan eskuduna den sailburuordeari, hilabeteko epean, jakinarazi eta hurrengo egunetik aurrera, Administrazio Publikoen Administrazio Prozedura Erkidearen urriaren 1eko 39/2015 Legeak 121. eta 122. artikuluetan xedatutakoarekin bat etorriz.\n6.– Onuradunei dirulaguntzak onartzeko eta, hala badagokio, ordaintzeko, amaituta egon behar dute Euskal Autonomia Erkidegoko Administrazio Orokorrak eta haren erakunde autonomoek emandako izaera bereko dirulaguntzen esparruan hasita dauden baina oraindik izapidetzen ari diren itzulketa- edo zigor-prozedura guztiek.\n7.– Euskal Autonomia Erkidegoko Administrazio Orokorrak laguntzak ordaindu ahal izan ditzan, onuradunak inskribatuta egon behar du Eusko Jaurlaritzako ogasun arloko Sail eskuduneko Kontrol Ekonomikoko Bulegoaren datu-basean.\nEz badago erregistratuta, edo Eusko Jaurlaritzako ogasun arloko Sail eskuduneko hirugarrenen erregistroko banku-datuak aldatu nahi baditu, inprimaki bat bete beharko du, helbide honetako ereduari jarraituz: https://www.euskadi.eus/hirugarrenaren-datuen-aldaketa/web01-tramite/eu/\n15. artikulua.– Ordaintzeko modua eta unea.\nEmandako laguntzak ordainketa bakarrean ordainduko dira, dirulaguntza emateko ebazpena jakinarazi eta gehienez ere bi hilabeteko epean.\n1.– Agindu honetan aurreikusitako laguntzak ez dira bateragarriak beste edozein administrazio publikok helburu eta epe bererako emandako laguntzekin edo ezar ditzakeen laguntzekin.\n2.– Agindu honetan aurreikusitako laguntzak bateragarriak dira Familia eta lana bateragarri egiteko laguntzei buruzko urriaren 22ko 164/2019 Dekretuaren II. kapituluko eta III. kapituluaren 2. ataleko laguntzekin, agindu honen lehenengo xedapen gehigarrian ezarritakoa gorabehera.\nLaguntzak kudeatzen dituen organo eskudunak ikuskapen- eta kontrol-lanak egin ditzake agindu honen helburuak betetzen direla bermatzeko.\n18. artikulua.– Itzulketak eta ez-betetzeak.\n1.– Laguntzaren onuradunak Dirulaguntzei buruzko azaroaren 17ko 38/2003 Lege Orokorraren 14., 37. eta 46. artikuluetako betebehar orokorrak betetzen ez baditu, edo Euskadiko Ogasun Nagusiaren Antolarauei buruzko Legearen testu bategina onartzen duen azaroaren 11ko 1/1997 Lege Dekretuaren 53.1 artikuluan jasotako arau-hausteren bat egin badu, edo dekretu honetan eta gainerako arau aplikagarrietan edo emakida-ebazpenean ezarritako baldintzaren bat betetzen ez badu, organo kudeatzailearen zuzendariak ebazpen bidez adieraziko du laguntza jasotzeko eskubidea galdu duela eta, hala badagokio, jasotako zenbatekoak eta laguntza ordaindu zenez geroztiko berandutze-interesak Euskal Autonomia Erkidegoko Diruzaintza Nagusiari itzuli behar dizkiola, egin daitezkeen gainerako jarduketei kalterik egin gabe, hala agintzen baitu Euskal Autonomia Erkidegoaren Aurrekontu Orokorren kontura ematen diren dirulaguntzak bermatzeko eta itzultzeko araubide orokorra arautzen duen eta dirulaguntza horien kudeaketan parte hartzen duten erakunde lankideek bete beharreko baldintzak, araubidea eta eginbeharrak ezartzen dituen abenduaren 17ko 698/1991 Dekretuak.\n2.– Itzulitako zenbatekoak diru-sarrera publikotzat hartuko dira dagozkien legezko ondorioetarako, eta erantzukizunen araubidea Euskal Autonomia Erkidegoko Ogasun Nagusiaren Antolarauei buruzko Legearen testu bateginaren 64. artikuluan aurreikusitakoa izango da.\nDirulaguntzei buruzko azaroaren 17ko 38/2003 Lege Orokorraren 14. eta 46. artikuluetan eta Euskadiko Ogasun Nagusiaren Antolarauei buruzko Legearen testu bategina onartzen duen azaroaren 11ko 1/1997 Lege Dekretuaren 50.2 artikuluan adierazitako betebehar orokorrez gain –aplikatzekoak direnak–, dirulaguntzen onuradunek honako betebehar hauek ere izango dituzte:\na) Diruz lagundutako egoeraren xedearen edo izaeraren funtsa aldatzen duen gorabeheraren bat gertatzen bada, horren berri ematea familia-politikaren alorreko Sail eskudunari, eta hari laguntzea jarduketa horiek egiaztatzen, ikuskatzen, jarraitzen eta kontrolatzen.\nb) Kontrol Ekonomikoko Bulegoak eta Herri Kontuen Euskal Epaitegiak eskatutako informazio guztia ematea, laguntzen zertarakoa fiskalizatzen dituztenean.\nLEHENENGO XEDAPEN GEHIGARRIA.– Seme-alabak edo besteren mendeko edo osasunez oso larri dauden senideak zaintzeko eszedentzian edo lanaldi murriztuan dauden langileentzako laguntzak.\n1.– Arau honetan aurreikusitako laguntzen onuradunek jaso baditzakete, halaber, Familia eta lana bateragarri egiteko laguntzei buruzko urriaren 22ko 164/2019 Dekretuaren II. kapituluaren 2. atalean edo III. kapituluan araututako laguntzak, lehendik hartuta dauzkaten eszedentziengatik edo lanaldi-murrizketengatik, agindu honen barruan diruz lagundutako epeak ez du etengo dekretu horren arabera diruz lagundu ahal den epea, baina ez da kontuan hartuko gutxienez 59 egun naturalen eperako.\n2.– Ildo beretik, agindu honen barruan diruz lagundutako epea ez da aintzat hartuko Familia eta lana bateragarri egiteko laguntzei buruzko urriaren 22ko 164/2019 Dekretua aplikatzetik datorren dirulaguntza neurtzeko eta, ondorioz, ez da aintzat hartuko diruz lagundu ahal diren epe maximoak kalkulatzeko ere.\nBIGARREN XEDAPEN GEHIGARRIA.– Lan-eszedentzian dauden langileentzako laguntzak, jaiotzagatik edo urte betetik beherako haurra zaintzeagatik gurasoek hartutako prestazio kontributiboen aldiak parekatzeko.\nLan-eszedentzian dauden langileentzako laguntzak emateko orduan, jaiotzagatik edo urte betetik beherako haurra zaintzeagatik gurasoek hartutako prestazio kontributiboen aldiak parekatzeko –Familia eta lana bateragarri egiteko laguntzei buruzko urriaren 22ko 164/2019 Dekretuaren II. kapituluaren 1. atalean arautzen dira–, irizpide hau aplikatuko da:\nEz da aplikatuko Familia eta lana bateragarri egiteko laguntzei buruzko urriaren 22ko 164/2019 Dekretuko 4.4 artikuluko baldintza –eskatzailea ez den beste gurasoa, balego, lanean hasita eta altan egotea eta bere kontratuari dagokion lanaldi osoan aritzea diruz lagundutako epe guztian, bularra emateko baimena eduki dezakeen arren, urriaren 23ko 2/2015 Legegintzako Errege Dekretuaren bidez onartutako Langileen Estatutuaren Legearen testu bateginaren 37.4 artikuluaren arabera–, baldin eta egoera hauek betetzen badira, modu bateratuan:\na) Laguntzaren xede den seme-alaba zaintzeko lan-eszedentzia hartuta edukitzea Covid-19ak eragindako osasun-krisia kudeatzeko alarma-egoera deklaratzen duen martxoaren 14ko 463/2020 Errege Dekretua indarrean jarri aurretik edo, bestela, alarma-egoera indarrean dagoela hartu izana.\nb) Eszedentzia hasi ondoren, eskatzailea ez den beste gurasoa, balego, lanean hasita altan egotea, eta bere kontratuari dagokion lanaldi osoa egiten aritzea.\nc) Lanari ekin ondoren, eta Covid-19 koronabirusa hedatu izanak eragindako osasun-krisia borrokatzeko eta kudeatzeko jarduketen eta neurrien ondorioz lanik gabe geratu izana edo enpresako jarduera aldi baterako doitzeak eragin izana (enplegu-erregulazioko espediente bat edo aldi baterako enplegu-erregulazioko espediente bat aplikatuz) eta, beraz, lanaldia aldi baterako murriztu izana edo lan-kontratua eten izana.\nHIRUGARREN XEDAPEN GEHIGARRIA.– Araubide osagarria.\nAipatutako laguntzei buruz arau honetan berariaz aurreikusi gabeko guztiari aplikatuko zaizkio Familia eta lana bateragarri egiteko laguntzei buruzko urriaren 22ko 164/2019 Dekretuko aurreikuspenak, baldin eta haren edukiaren eta helburuaren kontra ez badoaz.\nLAUGARREN XEDAPEN GEHIGARRIA.– Aurrekontu-zuzkidura.\n1.– Agindu honetan aurreikusitako laguntzak emateko aurrekontu-zuzkidura 15.000.000,00 eurokoa da eta 12291-Covid-19 Funtsa aurrekontu-programa espezifikoaren barruan dago. Zenbateko hori Euskal Autonomia Erkidegoaren 2020ko ekitaldirako Aurrekontu Orokorretan ezarrita dago.\n2.– Zenbateko hori handitu daiteke «Covid-19ak eragindako krisiaren aurkako neurriak» programa berriaren zuzkidura 2020ko ekitaldian handitu ahala, Gobernu Kontseiluak 2020ko martxoaren 17ko saioan onartutako Erabakia aplikatuz.\n3.– Nolanahi ere, aurrekontu-ekitaldi honen barruan emango diren laguntzen bolumenak ez du gaindituko aipatutako zuzkidura edo hura eguneratzetik datorrena, baldin eta aurrekontu-aldaketak onartzen badira.\n4.– Beraz, aipatutako kreditua agortu ondoren ez da laguntza berririk emango, eta horren berri emango da laguntzak kudeatzen dituen goiko organoaren administrazio-ebazpen baten bidez, non adieraziko baita zer egunetan agortu den kreditua, eta Euskal Herriko Agintaritzaren Aldizkarian argitaratuko da.\nAgindu honek amaiera ematen dio administrazio-bideari, eta, beronen aurka, aukerako berraztertze-errekurtsoa aurkeztu ahal zaio Enpleguko eta Gizarte Politiketako sailburuari, hilabeteko epean, ebazpena Euskal Herriko Agintaritzaren Aldizkarian argitaratu eta hurrengo egunetik aurrera, edo administrazioarekiko auzi-errekurtsoa jar daiteke EAEko Justizia Auzitegi Nagusian, bi hilabeteko epean, Euskal Herriko Agintaritzaren Aldizkarian argitaratu eta hurrengo egunetik aurrera.


‘Vital Araban zehar Programa’ asteburu honetan itzuliko da | El Correo\nZurekin‘Vital Araban zehar Programa’ asteburu honetan itzuliko da\n‘Vital Araban zehar Programa’ asteburu honetan itzuliko da\nZurbano, Agurain, Zanbrana, Angostina, Argantzun, Armiñon, Luna, Berantevilla eta Moreda izango dira bihartik igandera bitartean eskainiko diren ikuskizunen agertokiak\nI.AGOTE Viernes, 1 septiembre 2017, 23:21\nDuela hamarkada luzetik hona kultura Arabako txoko guztietara daraman ekimena da "Vital Araban zehar" programa. Musika taldeen emanaldiek, abesbatzen kantaldiek eta dantza eta ballet erakustaldiek, besteak beste, ematen diete forma hiru hilabete luzez gure inguruko herrietako kultura egitarauei. Ekimen ugari daude urtero, berrogeita hamar toki baino gehiagotan.\nAisialdirako aukera eskaintzeaz gain, Vital Araban zehar Programak plataforma lana egiten du, lurraldeko eskoletan ikasi duten artista taldeak jendaurrean aritu daitezen.\nAbuztuko geldialdiaren ostean, musika-taldeen eta abesbatzen emanaldiekin bederatzi herritan. Zurbano, Agurain, Zanbrana, Angostina, Argantzun, Armiñon, Luna, Berantevilla eta Moredan izango dira asteburu honetarako aurreikusitako musika-saioak.\nAtsedenaldiaren ondoren, ‘Vital Araban zehar Programa', ostiralean itzuli da 20:00etan eskaini ziren bi emanaldirekin. Ordu horretan, Zurbanoko plazak B3 Dixieland taldeari egin zion harrera, eta Aguraingo Santa Maria plazan Kirrinkilariak taldearen kontzertua entzuteko aukera izan zen.\nZanbranako Santa Luzia elizak hartuko du erreleboa larunbatean 13:00etan. Urkanta abesbatzaren kantaldiaz gozatu ahal izango dute bertakoek zein bisitariek. Arratsaldean, Araba abesbatzak kantatuko du Angostinako elizan, Mejora abesbatzaren emanaldia izango da Aragantzuneko elizan, eta Mecanic taldea Armiñonera helduko da bertako San Andres elizan kontzertua ematera.\nIgandean, bestalde, hiru abesbatzak errezitaldia emango dute Luna, Berantevilla eta Moredan. Eguerdiko 12etan, Kuartangoko bailarako herriko elizan Bleibet abesbatzaren emanaldia entzun ahal izango da, ordu erdi beranduago Enol abesbatzaren txanda izango da Berantevillako elizan, eta, azkenik, 13:30ean Santocariz abesbatzako kideek beren piezarik ederrenak kantatuko dituzte Moredako elizan.\nAGLE elkartearekin bi hitzarmen sinatzea onetsi du udal-gobernuak, programa sozialak finantzatzeko Durango, 'Dendak Bai'-erako argazkien bila


DONOSTIA 2016: ODONEN BESARKADATIK ITZIAR NOGERASEN DIMISIORA BITARTE | Kulturaldia.com - Donostia culture & fun magazine\nDonostia 2016 0\nDONOSTIA 2016: ODONEN BESARKADATIK ITZIAR NOGERASEN DIMISIORA BITARTE\nRedacción @kulturaldia · 03/04/2014\nEuropako Kultur Hiriburuaren inguruan gauza asko gertatu dira. Agian gehiegi. Hurrengo 20 gakoetan laburbiltzen dizikizugu: Odón Elorza eta Juan Karlos Izagirreren besarkadatik Itziar Nogerasen dimisiora bitarte\n2011ko ekainaren 28an jakinarazten du epaimahaiak Donostia izango dela 2016ko Europako Kultur Hiriburua Wroclaw hiri poloniarrarekin batera. 5 izan ziren hiri izangaiak Espaian Donostiarekin batera: Burgos, Cordoba, Segovia, Zaragoza eta Las Palmas de Gran Canaria.\nEpaimahaiaren presidenteak, Manfred Gaulhofek, esan zuen bezala: “Hautagaitza guztiak ziren bikainak baina Donostiak zerbait gehiago zuen. Seguruenik, biolentziaren aurka kultura tresna gisa erabiltzearen konpromiso handia izan zen gakoetariko bat”. Behin betiko proiektua hau da.\nBesarkada eta amorrua. Odon Elorza alkate ohia, egun diputatu sozialista, eta Juan Karlos Izagirre Donostiako alkatearen arteko besarkada da argazkirik preziatuena. Ingurumeneko ministrak eta Kordobako alkate ohiak, Rosa Aguilarrek, izendapena “sekulako akatsa” izan dela dio.\n2011ko irailaren 15a. Zaragozako alkateak, Juan Alberto Bellochek, izendapena bertan behera utzi nahi du. Kulturako ministeritzaren ikerketa ofizialak, aldiz, Donostiako izendapenean inongo iruzurrik ez dela egon ondorioztatzen du.\n2012ko urtarrilaren 25a. Europako Kultur Hiriburua Gipuzkoan zabaldu dadin, Diputazioak Jon Maia bertsolaria proposatzen du. Erabakia ez da gauzatzen: 2016an parte hartzen duten hiru instituzioak (Udaletxea, Diputazioa eta Eusko Jaurlaritza) ez dira ados jartzen.\n2012ko urtarrilaren 27a. Olatu talka festibala Donostiako zentrotik gainontzeko auzoetara zabaltzen da. Baita Gipuzkoa osora ere. Lurralde historikoaren parte-hartzea da helburua. Donostia eta… Gipuzkoa 2016.\nDatu ekonomikoak mahai gainean jartzen ditu udaletxeak: haren ustetan, 2016 negozio biribila izango da. 1.804 lanpostu, 1,4 milioi bisita eta 221 milioi euro jasotzea espero da. Kultura saltzen da baina baita krisi garain hain garrantzitsiak diren diru-sarrera handiak.\nArrakasta ekonomikoaren gakoa Izagirreren esanetan: “2016 baino haruntzago begiratu behar da. Ez ditugu zorrik izan behar eta, gainontzeko lekuetan gertatu den bezala, ez ditugu behar diren baino aspiegitura-lan gehiago eraiki behar”.\n2012ko abenduaren 14a. Nahi duenak Luis Zumeta margolariaren prozesu kreatiboa ikusteko aukera dauka. Donostia 2016ko egoitza izango den aurrekaldean, suhiltzaileak zeuden leku berberean, murala ari da margotzen.\n2013ko martxoa. Hiriburu Kulturalaren aurrekontuaren murrizketa: Urkulluren gobernuak 350.000 euro banatzen ditu, Juan Karlos Izagirre alkateak espero duen kopurutik oso urrun -1,5 milioi- eta “akatsa historikoa” dela dio.\n2013ko ekainaren 20a. Eva Salaberria zuzendariak dimisioa aurkezten du. Itziar Nogueras izango da zuzendari berria baina izendapena polemikan murgiltzen da: ABC egunkariak dionez, lehiaketa publikoa ireki zen egun berberean Noguerasek e-mail batean idatzi zuen lanpostua eskaini ziotela.\nNoguerasen izendapenaren inguruko eztabaida uda bukaera markatzen du. Giroa dexente okertzen da.\nAzaroaren 14a. Europako informe batek elkarrengandik urruntzen diren iritziak sorrarazten ditu. Izagirre alkateak “oso positibotzat” jotzen duen bitartean, gainontzeko ahotsak diote proiektuaren “deriba lokalista” kritikatzen dela.\nAbenduaren 12an dimisio berri bat gauzatzen da: Fernando Bernués, proiektuaren zuzendari artistikoarena, alegia. Badoa, dio, Eva Salaberriaren martxak bultzatuta.\nOlatu talka festibalaren edizio berri bat aurkezten da. Ekimenaren irudi berria aurkezten da. 2013ko abenduaren 19a da.\n2014 ez da ondo hasten: Amets Arzalluz eta Jon Maiak, 2016ko langilea, bertan behera uzten dute bertso-bazkari nahasi bat Nanclares bidea besarkatu zuen ETAkide baten tabernan.\nMartxoan beste dimisio berri bat gauzaten da: Igor Otxoak, proiektuen arduradunak, postua uzten du eta Fernando Bernués, Ainara Martín eta Eva Salaberriaren bide bera hartzen du. Lauak aurreko taldearekin sartu ziren.\nBulego berrien inaugurazio “ofiziala” atzeratzen dela salatzen dute komunikabideek. Gogoratu beharra dago 2016ko langileak Easo kalean dagoen suhiltzaileen ohiko egoitzan egiten dutela lan jada.\nAlbiste on bat ere badago: martxoaren 29-30 asteburuan, larunbat eta igandez, hainbat artista gazte berritzaile eta sortzaile aritu ziren Donostia 2016 egitasmoaren egoitzan, bertaratzen diren herritarrekin zuzenean elkar eragiten. Ekimen arrakastatsua izan zen.\nEzustekoa: Itziar Nogeras zuzendariak kargua uzten du proiektuaren “blokeo teknikoa” eta “erabilera politikoa” argudiatzen. Gehitu beharra dago, Noticias de Gipuzkoa-ren ustez, “Guadalupe Echeverría zuzendari kulturalarekin dituen desadostasunak nabarmenak direla”.\nORDUAN, BADAKIGU ZER DEN DONOSTIA 2016?\nEGUN BAT DONOSTIA 2016KO BULEGOAN


Mari Carmen Gallastegi: "BPGa ezin da ongizate-adierazle bakarra izan eta onena ere ez da" - Debagoiena - Goiena.eus\nMari Carmen Gallastegi: "BPGa ezin da ongizate-adierazle bakarra izan eta onena ere ez da"\nJon Berezibar 2016-03-11 09:56\nMari Carmen Gallastegi ekonomialari eta Jakiunde akademiako kideak koordinatu du gaur Donostia 2016ren baitan XXI. mendeko ekonomia eta ingurumen erronkei eskainiko dieten jardunaldia. Galerak galera, ez du ikuspegi erabat ezkorra bergararrak.\nNola liteke, paradoxikoki, aldaketa klimatikoak kalte ekonomikoa dakarrela berresten den heinean, edozein neurri, interes ekonomikoak tarteko, oztopatu egiten dela?\nSarri eman lezake ekonomia eta ingurumena elkarren lehian daudela. Batetik, edozein ingurumen aktiboren kontura hazkundea baizik ez da bilatzen eta, bestetik, badakigu aldi berean aktibo horiek suntsitzen dihardugula. Orain, kalteen egokitzapen lanetan sekulako dirutza xahutu behar dugu: mareak geroago eta altuagoak direlako, ibaiek uholdeak maizago eragiten dituztelako, beroaldi zein hotzaldi sarriagoak… Klimak ez du guk uste bezala jokatzen eta horrek arazoak eragiten ditu, baita ekonomikoak ere.\nZiurgabetasun betean bizi al gara?\nZalantzaz jositako esparruak dira ekonomia eta ingurumena. Ekonomia ez da zientzia zehatza eta planetaren portaera ere ezin da aurretiaz zehaztasunez jakin. Batean zein bestean, epe ertain eta luzerako joerei egin behar zaie kasu. Gakoa, ekonomia eta ingurumena, biak bateragarri bilakatzean dago.\nPentsaera aldaketa bat dakar horrek?\nEpe luzerako bisioa izan behar da. Epe laburrera begiratuz gero, beti lehenetsiko dugu irabazi ekonomikoa ingurumenaren zaintzaren gainetik. Epe ertainerako bisio batekin, gutxienez, bermatu beharra dago halakorik ez dela gertatutako eta bisio horrek datozen belaunaldien ongizatea hartu behar du aintzat. Kontua ez da hazkunde gehiago izatea baizik eta hazkunde hobea lortzea. Horretarako sortu zen hazkunde jasangarria kontzeptua: hurrengo belaunaldiari aktibo naturalen aberastasun berdina uztea bermatuko duen hazkundea. Honek gainera ez du esan gura mozkinak, enplegua ala soldatak sakrifikatu beharra dagoenik. Honek eskatzen duena da guztia hobeto ulertzea eta ekonomistek gure modeloetan aktibo naturalei balio bat ematea. Cowboy-aren ekonomia-ren modeloarekin egiten da lan gaur egun, uste dugu limiterik gabeko lursail zabal baten bizi garela, behar izenez gero limite horiek zabaltzen joan gaitezkeela eta gainera hondakinak suntsituz, nahi duguna eginez. Mundu-ikuskera hori amaitu da eta ontziaren ekonomia delako ikuspegiarekin egiten da lan. Ekonomia horretan, baliabide mugatuak ditugu, untzi baten aurkitzen gara eta ezin ditugu aktibo naturalak nahierara erabili, bestela, behar ditugunean ez dira egongo. Ikerkuntza eta hezkuntza dira zutabeak ikuskera honetan.\nHazkunde jasangarria aipatu duzu zuk. Askok, ordea, diote hazkundea bera, edozein eratakoa, ezinezkoa dela, biziraungo badugu, murriztu beharra dugula, des-hazkunde-rantz abiatu. Nola ikusten duzu planteamendu hau?\nEz nator bat, garapen jasangarria posible da. Ezin dena da pentsatu, zenbat eta gehiago hazi, hainbat eta hobeto. Mentalitate hori da ezinekoa dena, Barne Produktu Gordinaren ehunekoei begira egotea. BPG-a, zalantzarik ez, ongizatearen adierazle bat da baina ez onena eta BPGak ez du zertan beti hazkundea eta garapena adierazi. Hori egia da baina hortik des-hazkundearen teoria baterantz jotzea ez zait egokia iruditzen. Zentzuzko hazkunde baterako teoriara jo behar da, hazkundeak garapena esan nahi duen marko bat, eskutik ongizatea dakarrena. Ikuskera horretan hazkunde fluxuez beharrean, stock-ez hitz egin behar dugu. Zein da gizarte baten osasun stock-a? Zein da hezkuntzarena? Berrikuntzarena? Ekonomialariek aspalditik darabiltzaten ikaspenak dira horiek.\nEgungo egoeraren erretratua egiteko eskatuz gero, zer esango zenuke jada betirako galdua dela eta zer oraindik salba daitekeena?\nBizitza honetan konponezina den gauza bakarra heriotza dela uste dut. Ni ez naiz ezkorra. Geroago eta begetariano gehiago dago, gehiago zaintzen da dieta animaliek eta naturak ez dezaten hainbeste sufritu... Teknologiaren aurrerabideak ere asko lagunduko duela uste dut.\nGalerak egon dira, noski. Amazonia galbidean da, esate baterako. Etxean ere izan ditugu galerak, urrun joateke. Debaren arroa ez da inondik inora guk umetan ezagutu genuena, izugarri aldatu da, enpresaz josita dago. Baina uste dut ikasi dugula lezioa eta gauzak beste era batera egin behar direla konturatu gara. Gainera, ez dut batere atsegin ikuspegi ilun ezkor hori; galpenari buruzko ikasbide moralez betetako kontakizun horiek. Uste dut gauzak birziklagarriak eta errekuperagarriak direla eta berreskurapenaren filosofia horretara jo behar dugula, zaintzara.\nIngurumenari egiten zaion kaltea, baina, ez da txikikeria, ezta?\nKlima aldaketaren eragina itzela da, zalantzarik ez. Oraingo astean Munduko Ekonomia Foroak erronka eta arrisku nagusien mapa mundi-a argitaratu du. Estatu Batuetan, adibidez, arrisku larri moduan jartzen ditu eguraldiaren muturreko fenomenoak eta Europan, ordea, emigrazioak izango dira arazo nagusi, gerrek eragindakoak, ez ingurumen aldaketak. Etorkizuna kinkan, gertaera horiek jarriko ei dute. Ematen du, ia in extremis, baina arreta jartzen hasiak garela eta Parisko Hitzarmenekoak errespetatuko ez baziren, oso bestelakoa zatekeen egoera eta amildegian geundekeen jada. Ni ez naiz ezkorra eta uste dut giza-generoak – sarri azken orduan eta suarekin jolastuz – pentsamenduren eta berrikuntzaren bitartez, galeretatik errekuperatzen jakingo duela. Gerrekin bezala gertazen da. Asko galdu da gerretan, sarraskiek jarraitzen dute, eta piztuko dira berriak baina espero dezagun aurreko mendeetan bezain odoltsuak ez izatea. Ingurumen kontuetan ere ikasten gabiltzala uste dut.


Ezagutu Ta-tum pribilegio txartelak! | Tatum\nEzagutu Ta-tum pribilegio txartelak!\nTa-tumek inprimatzeko hau du, ikasgelan gamifikatu ahal izateko: pribilegio txartelak. Eman ikasleei irakur dezaten bultzatzeko eta izandako emaitza onak saritzeko. Deskargatu eta inprimatu txartel hauek eta dinamizatu zure irakurketa saioak.\nBadakizu hezkuntza arloan gamifikazioa funtsezkoa dela ikasgelan. Azaldu gelan zer diren Ta-tumeko pribilegio txartelak, haiekiko interesa ager dezaten eta zure aliatu bihur daitezen. Sarien sistema honekin, ikasleen motibazioa ziurtatuta izango duzu. Lorpenak jaso ahala eta norberaren bilakaera hauteman ahala, irakurketan gero eta gehiago inplikatuko direla ikusiko duzu.\nTxartel horiekin, irakasleek ikasleei sariak emango dizkiezue haien jarreragatik, aurrerapenagatik, interesagatik… Pribilegio txartel bakoitzak onura bat ematen dio jasotzen duenari. Avante Eskola entzutetsuko pertsonaietan inspiratuta daude: Zinca, Axel, Oto, Helena, Ciro, Aristide eta Taffeine irakaslea. Esate baterako, Zincaren txartelak gelan irakurtzeko garaian musika jartzeko edo entzuteko aukera ematen du. Aldiz, Taffeine irakaslearen txartelarekin, irakurketako zereginak ebazteko beste egun bat emango diezue ikasleei.\nPribilegio batzuk irakurketarekiko zaletasuna eta gozamena sustatzeko pentsatuta daude; beste batzuk, irakurketa partekatua ahalbidetzeko, eta beste batzuk, detektibeen ikerketa-lanak errazago argitzeko. Baina, adi, pribilegio txartel berezi bat ere badugu. Harekin, pentsa dezakezun edozein sari eskaini ahal izango diezu ikasleei. Hemen dituzu etekina ateratzeko ideia batzuk: lortu duen ikasleak gustuko duen liburu bati buruzko marrazki bat egitea, hurrengo irakurgaia aukeratzea edo liburua bete norbaiti gomendatzea. Oso gustura jakingo genuke zure gelarako zer onura prestatzen ari zaren. Konta iezaguzu! #TatumIbaizabal #irakurketagamifikatua\nNola funtzionatzen dute Ta-tum pribilegio txartelek? Pribilegio txartel bat entrega dezakezu zure ikasleek kasuko domina guztiak lortzen dituztenean, puntu kopuru jakin bat lortzen dutenean, liburua irakurtzen amaitzen dutenean… Irakurtzea edo jarduerak egitea gehien kostatzen zaien ikasleekin motibaziorako elementu gisa ere erabil ditzakezu. Ikasle batek pribilegio hori erabili nahi duenean, gastatu egingo du, hau da, txartela itzuliko dizu, eta berriz ere eskuragarri egongo da gainerako gelakideentzat.\nBaliabidea malgutasunez erabil dezazun animatzen zaitugu, eta beharren eta baldintza berezien arabera, denentzat aitorpena eta estimulua izan dadin haren garrantzia balora dezazun.\nNon deskarga dezaket? Baliabidea zure eskoletako bakoitzeko Inprimatzekoak botoian topatuko duzu.\nGogoratu: inprimatzeko baliabide berriak ikusten ez badituzu, baliteke cachéa ezabatu behar izatea.


Azken Mass Effecten eta Dragon Agen berritasunak erakutsi ditu Biowarek - Berriak - Game Erauntsia - Bideojokoak euskaraz\nLander Unzueta | 2020/12/31 11:00 Berriak\nZientzia fikziozko zein fantasiazko RPGek argitaratze datarik gabe jarraitzen dute.\nBiowarere bere rol saga famatuenen berritasunekin agertu da: garatzen ari den Mass Effect eta Dragon Age berrien trailer zinematikoekin jarraitzaileengan zirrara eragitea lortu du.\nZientzia fikziozko sagaren itzulerari buruz ezer gutxi esan dute arduradunek. Orain aste batzuk aurkeztu zuten Mass Effect Legendary Editionekin batera; adierazi zutenagatik “proiektuaren lehen faseetan” aurkitzen dira une honetan.\nHalere, erakutsitako trailerrean lehen hiru abenturetako pertsonaia klasikoetako bat azaltzen da: Liara. Hori dela eta abentura berria Mass Effect 3ren jarraipena izango dela pentsa daiteke.\nDragon Agen bideoak gauza gehiago erakusteko balio izan du. Heroi berria kontrolatuko dute jokalariek abentura honetan, “antzinako profeziarik” gabe hautatutakoa. Solas aztia itzuliko da laugarren Dragon Age honetan. Munduko hainbat kokaleku bildu dituzte zinematikan, magiaz betetako ingurugiro ederrak aurkeztuta.\nEz dute argitaratze datarik zehaztu Mass Effect zein Dragon Age hauetarako; plataformak ere aipatu gabe utzi dituzte. Biowarekoek oraindik aurretik lan luzea dutela aurreikusten da, beraz xehetasun gehiagori itxarotea geratzen da RPG saga hauen zaleen aldetik.


Martzela, gari berreskuratu batetik garagardo berri batera - Deia\nMartzela, gari berreskuratu batetik garagardo berri batera\nLankidetza proiektu batek garia berreskuratzea ahalbidetu du eta Bogak edari berria kaleratu du\ni. ugarte / mungia 05.04.2021 | 01:22\nKalitate handiko garagardoa prestatu dute Martzela gariarekin. Boga Garagardoak\nKalitate handiko garagardoa prestatu dute Martzela gariarekin.\nDena antzinako gari barietate bat berreskuratzeko asmoarekin hasi zen; Martzela. Hainbat elkarteren artean lankidetza lan handia egin ondoren, helburu horrek Boga garagardo berri bati bide eman dio, berreskuratutako gariaren izen berekoa. Martxoaren 27an garagardo berria kaleratu zuten. Berau, Uribegar proiektuaren barruan kokatzen da, "Uribe eskualdeko zerealak berreskuratu eta bertako nekazaritza zein ekonomia bultzatzeko helburua duena", azaldu dute Boga Garagardoak kooperatibatik.\nMartzela, berreskuratutako gari barietatearen izena da, "bai eta proiektuarena zein gure garagardo berriarena ere". Baina aurkezpena ez zen posible izango elkarlan hori gabe, talde-lanak fruitu handiak eman baititu. Lehenik, zereala berreskuratu zen, eta, ondoren, zereala uztatu ahal izan zuten. Beharrezko prozesuaren ondoren, Bogan garagardo berriari bizia eman zioten. Proiektu garrantzitsu honetan, "kudeaketa eta koordinazio lanak Bogatik egin ditugu, baina beharra hori, hazi horiek berreskuratzeko eta horretan lanean hasteko nekazariek eta okindegiak jarri zuten martxan". Bogak horren berri izan zuen eta lanean jarri ziren proiektu hori koordinatzeko. Izan ere, proiektu handi bat garatu da, lankidetza eta lan-prozesu luze baten ondoren, pausoz pauso eman dena, ideia gisa hasi zen zerbait eraikiz, forma eman arte.\nEskualdean eragina izateko martxan jarri dute proiektua. Argazkiak: Boga Garagardoak\nHorrela, hasierara begira, Neiker, Nekazaritza Ikerketa eta Garapenerako Euskal Erakundeak bere germoplasmako bankuan gordetzen zituen Martzela eta Garai gari-barietate lokalen haziak laga zituen; Jatabeko nekazariak Jatabe Nekazal Elkartean elkartu dira eta hazia erein eta ugaldu dute; Berteiz-Mendiondo okindegian garia uztatu ondoren, maltatu egin dute; eta Bogan garagardoa egin dute.\nElkarlana oso modu naturalean eman da. Kontuan izan behar da proiektuan parte hartzen duten pertsona batzuk bizilagunak direla. Elkar ezagutzen zuten eta hortik hasi zen dena, gero proiektu profesionalizatuago batera jauzi eginez. Bertako ekoizleek eman zioten forma proiektuari, eta orain errealitate bat da. Proiektua 2017an hasi zen, Neiker-i esker, Martzela eta Garai gari-barietateen hazi gutxi batzuk erein zituztenean. "Urte bukaeran ereiten da, udan uzta garaiz garatzeko. Uztari dagokionez, landareak hezetasun guztia galdu arte itxaron beharra dago, eta moztu ondoren eskuz garandu dugu".\nBaina garagardoa ekoiztu ahal izateko, beste urrats garrantzitsu bat behar da. Horrela, Maltatzearen helburua zerealaren almidoia azukre bihurtzeko behar diren entzimak garatzea da. "Kasu honetan gari-aleak busti egiten dira eta hozitzen hasten denean lehortu eta txigortu egiten dira erabili arte. Prozesu hori beharrezkoa da garagardoa egiteko, hartziduran azukre horiek legamiaren eraginez eraldatu ahal izateko".\nAstebete pasatxo da garagardo berria aurkezteko ekitaldia egin zutela. Egoera berezi honi egokitutako ekitaldia izan zen eta edukiera mugatuarekin. Baina giroa oso ona izan zen eta Martzela garagardoaz gain, berreskuratu duten gari barietatetik abiatuta egindako beste produktu batzuez ere gozatu ahal izan zen.\nMartzela garagardoa alemaniar estiloko garizko garagardo klasiko bat da. "Fruta usain nabarmenarekin, banana gogorarazten diguna. Zereal, malta eta gari zapore bizia dauka. Uherra, gorputz ertainekoa, apar zuri arrokatsua eta oso karbonatatua", deskribatu dute Bogatik. Proiekturen protagonista guztiak hurbildu ziren Martzelaren xehetasunak azaltzeko.\nHan bertan argi utzi zuten proiektu honen beste helburuetako bat izan dela "Uribeko eskualdean galdutako zereal-barietateak berreskuratzea: elikagaien segurtasuna hobetu eta tokian tokiko nortasun-sentimendua indartu". Gainera, "ingurumen-erantzukizunaren ikuspegitik lan egiten dugu, produktuak egiteko hurbileko lehengai tradizionalak lortuz". Lehen sektoretik eskualdea suspertzea dute helburu ere, "KM0 lehengai berreskuratuen eta haiekin egindako produktuen elaborazioa eta kontsumoa balioan jarriz". Hori ere lortzea izan da, hain zuzen ere, proiektu hau gidatu duena.\n"Proiektua hasi zenean, helburuetako bat zen gari horiek berreskuratzen zirela ez bakarrik erromantizismoagatik, baizik eta eragin bat izatea eskualdean ere", diote Bogatik. Hau da, bai ekonomikoki eragitea, baita lurrei ematen zaien irtenbidean ere. "Bogatik ikusi genuen, beste pauso bat eman ahal genuela, eta ildo horri jarraituz, eskualdean eragin ekonomikoa ere izan zezan, garagardo bat egiten bagenuen gari horrekin, helburu horiek gehitzen baitziren.\nOraingoz, Martzela garagardoaren 2.000 litro egin dituzte. Eta momentuz, garagardoa asko gustatzen ari da. "Bai garagardoaren kalitateari dagokionez, bai salmentei dagokienez". Jendeak esaten die oso ona dagoela eta kalitatezko garagardoa dela. Gainera, esan beharra dago gariaren barietatea nabaritzen dela, eta, beraz, Martzela gariak nortasun hori ematen dio garagardo berriari.\nMartzela garagardoaren 2.000 litro egin dituzte.\nPauso garrantzitsu hau eman ondoren, bertako gariarekin garagardo bat sortzea, bertako produktuen aldeko apustua egitea da helburuetako bat. "Gure asmoa beti lehen kalitatezko produktuekin lan egitea da, eta hurbileko osagaiekin egin badezakegu, beti da plus bat".\nHasiera batean, garagardo horren litro gehiago egitea da asmoa, "baina nola doan ikusten joan behar dugu". Hala ere, ideia da gari horrekin lanean jarraitzea. Gainera, aurkezpenean ogiak eta Martzela gariarekin egindako produktuak ere aurkeztu ziren; beraz, berreskuratu duten gari lokal horren oinarriko produktuak egin daitezke.\n"Hasi ginenean, helburuetako bat zen gari horiek berreskuratzen zirela eragin bat izateko eskualdean"\n"Gure asmoa beti lehen kalitatezko produktuekin lan egitea da, hurbilekoak badira, beti da plus bat"


Nola hasi negozio bat?: Lehenengo pausuak ...\n2019/07/23 Ekintzaileak Crowdfunding Bizkaia\nZalantza barik negozio arrakastatsu baten benetako hasiera ideia on bat aurkitzea da. Hortik aurrera, alabaina, gauzatu beharra dago eta, seguraski, zuzendu edo egokitu zuzentzen den merkatuari.\nEsperientzia gehiegi ez duen sustatzaile bati, negozioa gauzatzeko prozesu hau nahaspilatsua gerta dakioke. Hori dela eta, artikulu honetan negozio bat hasteko lehen pausuentzako gida labur orientagarria eskaintzen dizugu.\nBehin itxuraz arrakastatsua den ideia bat aurkitu denean, azterketapean jarri behar da. Eskaini nahi den produktu edo zerbitzuari buruz, honelako galderak egin behar dira:\nZenbateko jakituria dago?\nZein beharrizan asetzen du?\nBere produkzioa bideragarria da?\nZein da publiko helburua?\nHurrengo pausua merkatu azterketa bati ekitea da. Ondorengoak bezalako oinarrizko gaiei erantzuteko nahikoa datu lortu behar dira:\nZeintzuk dira lehiakide nagusiak?\nNola ezberdintzen da beraiekiko?\nNola egokitzen da ideia originala testuinguru-faktoreei?\nEra berean, negozio bat hasteko bere kokapena, komunikazio estrategia edo produkzio prozesua eta hornitzen duen ondasun edo zerbitzuaren kostuak argitzen dituen plan bat pentsatu behar da. Puntu honetan, zeregin garrantzitsuenetariko bat arriskuen balantzea egoki egitea da. Honen mendean egongo da, behin proiektua hasita, finantza-fluxu iraunkorra mantendu ahal izatea.\nLehenengo etapa honetan, ekintzaileek BEAZ bezalako programen laguntza dute, Bizkaiko Foru Aldundiaren entitate publikoa, bere helburua pertsonek eta enpresek proiektu berriak sortzeko, berritzeko eta internazionalizatzeko egiten duten ahalegina babestea delarik. BEAZek hemen ezagutu ditzakezun enpresa-jarduera sostengatzera bideratutako zerbitzu batzuk eskaintzen ditu.\nNegozio baten lehenengo pausuak\nAurretiazko planifikazioan negozio bat hasteko lehenengo finantziazio bide posibleak ere aurreikusi ohi dira. Alderdi honek, orain dela ez askora arte, zenbait zailtasun izaten zituen, batez ere banku finantziazioari dagokionean. Gaur egun, alabaina, elkarlaneko ekonomiaren zabaltzeak aukera handiak eskaintzen ditu.\nSustatzaile batek, esaterako, crowdfundingera jo dezake. Honek pertsona fisiko eta juridikoen kopuru batek proiektu bat finantzatzean datza. Hau posible izateko, orokorrean inbertsio modu honetan espezializatutako plataforma baten bitartekaritza behar da, Crowdfunding Bizkaia kasu.\nCrowdfunding Bizkaian finantziazio erronda bat abiarazteko, sustatzaileak bere proiektua bidali diezaguke hemen. Hautapen batzordearen proiektuaren azterketaren ostean, hau onartua bada bere finantziazio erronda argitaratua izango da, aldi honetan sustatzailea gure adituengandik aholkatua delarik. Hasiera batetik ezarritako finantziazio helburua lortzen denean, proiektua jada gauzatu daiteke.\nGogoan izan Crowdfunding Bizkaia administrazio publiko batek kudeatutako lehenengo crowdfunding plataforma dela, Bizkaiko Foru Aldundia. Ezaugarri honek berme handiak eskaintzeko aukera ematen digu, bai lege aldetik zein pribatutasun eta segurtasun aldetik ere.\nBehin finantziazioa lortuta, hurrengoa negozioa legalki eratzea da. Honek eratu nahi den enpresa edo sozietate mota zehaztea barne hartzen du; proiektuarentzako pentsatutako izena ez dela Erregistro Publikoan agertzen ziurtatu; abokatu on bat eduki eta, gero, notario batekin kontuaren eskritura egin eta eskritura publikoa aurkeztu; eskritura hori Erregistro Publikoan erregistratu eta zerga-erregimena aukeratu.\nIzapide burokratiko hauek behin bukatuta, soilik negozioa martxan jartzea geratzen da.\nIdeia berritzaile bat baduzu eta ekiteko gogoa, egin ezazu klik hemen Crowdfunding Bizkaiari buruz gehiago jakiteko.


Etiketa artxiboak: xiaomi\nDom » "Xiaomi" etiketa duten sarrerak\nXiaomi Mi Pad 5 datorren hilean. Pantaila ikusgarria da\nXiaomi konpainiak hainbat urte daramatza eguneratu ez duen tablet enblematikoen linea. Gailu belaunaldi berri baten estreinaldia espero dugu, Mi Pad serieak beti izan baititu fokuak. Guztiak adierazten du ...\nXiaomik solairuko haizagailu berria aurkeztu du bere eskaintzan\nMiji, fan, xiaomi\nXiaomi konpainiak zoruko haizagailu berria aurkeztu du bere eskaintzan. Gailuak, besteak beste, zarata kontsumo txikia, energia kontsumo txikia eta prezio merkea ditu. Zer gehiago dakigu horri buruz? Udako hilabeteetan, nabarmen handitzen da ...\nPatinete elektrikoa, berrikuspen\nXiaomi Mi Pro 2-ren berrikuspen zintzoa urte erdi erabili ondoren\nscooter, scooter elektrikoa, mi 1s, mi pro, mi pro 2, mi scooter pro 2, xiaomi\nNire 30. urtebetetzeagatik nire lehen patinetea (eta orain arte bakarra) lortu nuen. Niretzat ekipamendu berezia zen. Hala ere, urrian lortu nuen, beraz, berrikuspenaren itxaron behar izan nuen baldintza merkeagoetan. Baina ...


Iturritxun dituen planak "argitzeko" eskatu diote bizilagunek Udalari - Gasteiz - Alea.eus\nErredakzioa 2020-10-16 11:00\nEsmaltaciones inguruko biribilgunea abuztuan asfaltatu zuten. GASTEIZKO UDALA\nUdalak Iturritxu kalean hirugarren errei bat ezarri eta gero, zer beste plan dituen jakin nahi du Adurtza auzoko bizilagun talde batek. Sinadura bilketa antolatu dute Udalari eskatzeko aurrera eramango dituen jarduerei buruzko "azalpen argiagoak" eman ditzan, eta ondoren zer etorriko den "argitu" dezala. Informazioa ezohiko auzogune batean ematea proposatu du Iturritxun Autopistarik Ez taldeak.\nKale eta inguru horretan azken hilabeteetan egiten ari diren obrak kezka berezia eta kritika ugari piztu dituzte bizilagunen artean. Izan ere, hirugarren erreia auzoa zeharkatuko duen "hegoaldeko errondako lehenengo pausua" dela uste dute, eta ikastetxeetatik, aisialdirako guneetatik eta 19. sektoretik urrunduko duela Adurtza. "Gure auzoko haurrek –esan du auzokideen taldeak– egunero lau aldiz zeharkatu behar dute kale hori, ikastetxeetara joateko". Gainera, Adurtzako adineko pertsonek eta familiek Olarizuko parkera maiz joateko ohitura dutela nabarmendu dute.\nHalaber, obrak ingurua arriskutsuagoa egin duela uste dute; eta arazoak eta pilaketak Esmaltacionesko biribilgunetik Carrefourrekora mugituko direla. Izan ere, auto batek 12 urteko haur bat harrapatu zuen, asteazkenean, Iturritxun. Autoak zangoan jo zuen haurra, zebrabide batetik gurutzatzen ari zela, eta ihes egin zuen. Kolpe bat baino ez du umeak, baina familiak gertatutakoa salatu du.\nGauzak horrela, auzokideek uste dute Udalaren planak zehatz-mehatz zeintzuk diren jakiteko eta haien iritzia emateko auzogunea deitu behar dela, eta eskaera babesteko sinadurak biltzen ari dira, Adurtzako zenbait saltokitan. Urriaren 20ra arte zabalik dago epea eskaera sinatzeko.


martxoa 2011 – 2 orrialdea – PUTZUZULO GAZTETXEA Zarauzko ametsen fabrika\nMonthly archives for martxoa, 2011\nSorgin Gaua burutuko da Putzuzulo...\n2011-03-04 Written by Administrator\nMartxoaren 11ean Sorgin Gaua ospatuko da Putzuzulo Gaztetxean. Baina Urola Kostako Koordinadora Feministak eta Martxoaren 8ko lan taldeak gauza gehiago prestatu dituzte egun horretarako. Hemen duzue bidali duten mezua: Badator martxoak 8a eta prekarietatea gaitzat hartuta antolatu ditugun ekintzetara gonbidatu nahi zaitugu: PREKARIETATEARI ABORDAIA!!!! Martxoak 5, larunbata ABORDAIAAA! 10.30tan mural margoketa + hamaiketakoa + musika […]\nBeste kontzertu bat iganderako\n2011-03-03 Written by Administrator\nAstebukaerari azken ikutua emateko, igande honetan, Martxoak 6, kontzertu dotore batetaz gozatzeko aukera edukiko dugu zarauzko emtsen fabrikan. Oraingoan, frantziako ipar mendebaldetik dattozkigun bi talde edukiko ditugu gurekin. Bretania aldetik datoz biak, – Mentos Coca, talde ugarietan iubilitako jendea, besteak beste, Years of Decay etb. Crust-Punk indartsua eginez.Entzuteko: www.ifeelgoodrecords.com Bigarrenak berriz, aspaldi ikusitako izen luzeena […]\nPutzuzuloko kontzertuekin jarraitze...\n2011-03-01 Written by Administrator\nAnariren kontzertu itzelaren ostean, beste bi talde interesgarri ikusteko aukera egongo da Putzuzuloko oholtzan. Martxoaren 4ean, ostiralean, Elorrixoko Yakuzi eta Hondarribiko Bloodseekers Punk Rockeroak izango ditugu gaueko 22:00etatik aurrera.


Free chat Santo Amaro. Ausazko arrotz doan txateatu berehala Santo Amaro tik.\nFree chat Santo Amaro\nOngi etorri Chatroulette Santo AmaroEdozein lekutan, munduko pertsona aleatory bat konektatzeko. Chatroulette Santo Amaro dezakezu honako aukeren artean aukeratu:- Guztiak pertsona mota Santo Amaro doan Txata. Zehaztu behar du, eta 'Ezarpenak' joan.- The 'bideo' moduan webcam Txateatu.- The 'mikro' moduan mikrofono Txateatu.- Txata ez mikro eta 'testua' moduan bideo gabe anonimoki.- Spy beste anonimoki onartzen bada hizketaldiak.- Ez baduzu nahi spied beharreko aldatu 'ezarpenak' atalean.Sakatu 'F2' hasteko, edo egin klik 'start'.\nSanto Amaro hirien zerrenda:


Irekia Eusko Jaurlaritza - Gobierno Vasco :: Parez Parek 2016ko jardunaldien zikloa ireki du, Zigor Kodeko lege-erreformak aztertuz\nParez Parek 2016ko jardunaldien zikloa ireki…\n<img src="https://www.irekia.euskadi.eus/uploads/cover_photos/30439/original/01.JPG" style="max-width:100%" alt="" />\nHirurehundik gora lagunek parte hartu dute lehenengo saioan, gaur goizean, Arkauten\nZigor Kodeko lege-erreformak izan dira, gaur, eztabaidagai eta aztergai, Polizia eta Larrialdietako Euskal Akademiak Arkauten antolatutako hirugarren Parez Pare jardunaldietako lehenengo saioan. Lehenengo topaketa horretara hirurehundik gora lagun joan dira, ertzainak, udaltzainak eta Arkauteko eta unibertsitateko ikasleak kontuan hartuta. 2015ean, milatik gora lagun joan ziren ikasturte osoan euskal segurtasun publikoarekin lotutako gaiak lantzeko programatutako hamaika hitzaldi eta mahai-inguruetara.\nHirurehundik gora lagunek (horietako berrehun Ertzaintzako agenteak eta beste hirurogeita hamabost EAEko hainbat udaltzaingotakoak) parte hartu dute, gaur goizean, Arkauten, 2016ko Parez Pare konferentzia-zikloaren hasierako ekitaldian, Polizia eta Larrialdietako Euskal Akademiako zuzendari Malentxo Arruabarrena buru zela.\nGaurko jardunaldia –«Lege-erreformak eta horien eragina polizia-arloan: zigor-, prozesu- eta biktimologia-gaiak»– Kriminologiaren Euskal Institutuko zuzendari José Luis de la Cuestaren hitzaldiarekin hasi da. Zigor Kodearen erreformaren ondorengo polizia-jarduerari eta delitu-figura berriei buruzkoa izan da, hain zuzen. Jarraian, Auzitegi Goreneko epaile Joaquín Giménezek polizia-jardueran eragina duten zigor moten aldaketak azaldu ditu.\nGipuzkoako Bitartekaritza eta Ingurumeneko fiskal Marta Sánchezek Prozedura Kriminalaren Legearen aldaketa eta polizia-jarduera izan ditu mintzagai; Euskal Biktimologia Sozietateko presidente Gema Varonak, berriz, Biktimaren Estatutu Berriak polizian izango dituen ondorioak azaldu ditu.\nGipuzkoako Abokatuen Elkargoko Prestakuntzako diputatu Miguel Alonso Belza aritu da moderatzaile hitzaldietan eta mahai-inguruan.\nBigarren saioa otsailaren 11n egingo dute, eta Zigor Kodearen aldaketa eta Herritarren Segurtasuna Bermatzeari buruzko Lege Organikoa izango dituzte hizketagai.\nIslamismo erradikalaren fenomenoak ere izango du lekua Parez Pare jardunaldien aurtengo edizioan. Izan ere, Polizia eta Larrialdietako Euskal Akademiak gaiari buruzko mintegia egingo du otsailaren 23an, 24an eta 25ean.\nGizakien salerosketa, adinekoen kontrako tratu txarrak, errefuxiatuen fenomenoa segurtasunaren eta larrialdien esparrutik, adingabeen kontrako sexu-abusuak, hondamendien biktimak eta suteen ikerketa dira jardunaldietan segurtasun publikoaren ikuspuntutik landuko dituzten gaietako sei.\nPolizia eta Larrialdietako Euskal Akademiako zuzendari Malentxo Arruabarrenaren ustez, «Parez Pare jardunaldiak aztertutako gaietan, guztiak ere segurtasun publikoaren euskal sistemarekin lotuak, lanean ari diren eragile nagusientzako foro irekia dira, eta arazoei aurre egiteko modu onenak azaltzeko eta esperientzien trukea sustatzeko helburua dute».\nParez Pare abre el ciclo de jornadas 2016 con el análisis de las reformas legislativas del Código Penal... https://t.co/OYPHbqOdzi


Lehen postua lortu du Eneko Martinezek A Coruñan, Espainiako Trial Txapelketan - Aiara - Aiaraldea.eus\nLehen postua lortu du Eneko Martinezek A Coruñan, Espainiako Trial Txapelketan\nTxabi Alvarado Bañares 2022-05-06 17:03\nLehen postua lortu zuen Eneko Martinezek txapelketaren bigarren egunean.\nGironan izango du hurrengo zita Murgako kirolari gazteak, ekainean.\nEspainiako Trial Txapelketaren norgehiagoka egin zen Galizian apirilean. Eneko Martinezek lehen postua erdietsi zuen bertan, bi egunez lehiatu ostean. "Lehen egunean sentsazio ezberdinak izan nituen. Arrokazko gune batean aritu ginen, heltze zein altura handikoa, eta ez nago horretara ohituta", azaldu du motor-gidari murgarrak, "kostatu zitzaidan ohitzea, baina buruan egon nintzen, eta hirugarren postuan amaitu nuen, 5 orduko lasterketaren ostean".\nBigarren eguna hobea izan zen gazte aiaraldearrarentzat. Aldaketa batzuk egin zituen motorrean, eta horrek aukera eman zion lasterketa hasieratik kudeatzeko. "Sentsazio oso onak izan nituen, lasterketaren buruan igaro nuen egun osoa, eta lehen postua erdietsi nuen horrela".\nKirolaria "oso pozik" azaldu da lortutako markarekin. Gironan izango du hurrengo zita, ekainean. "Txapelketa lideratzen iritsiko naiz bertara, inoiz baino gogo gehiagorekin", ziurtatu du.\nIzar Mendiguren Cosgaya api 16 Aiara Murga


Urrakiko Igoera eta Euskal Herriko Txapelketak, txirrinduzaleentzako hitzordu datozen bi igandeetan - Azpeitia - uztarria.eus\nUrrakiko Igoera eta Euskal Herriko Txapelketak, txirrinduzaleentzako hitzordu datozen bi igandeetan\nMailo Oiarzabal 2022-05-18 10:03\n"Ez gara normalean horrelako aurkezpenak egin zaleak, urtero antzeko gauzak egiten ditugu, baina esku artean zerbait berezia edo desberdina dugunean, orduan bai", zioen atzo arratsaldean Gurutz Aldalur Lagun Onak txirrindulari elkartearen presidenteak. Izan ere, datozen bi igandeetan txirrindularitzako bi hitzordu berezi hartuko ditu Azpeitiak, Lagun Onakekoek udalaren babesarekin antolatutakoak: bata klasikoa, gizonen Urrakiko Igoera; eta bestea berria, emakumeen Euskal Herriko Txapelketak.\n51. aldiz egingo dute igandean, maiatzaren 22an, txirrindularien Urrakiko Igoera. Gizonen 23 urtez azpiko eta Elite mailatako egutegiko lasterketa berezienetakoa izango da aurten ere Azpeitikoa; baina, berezkoa berezitasunaz gain, aurten aipatutako bi mailatako Gipuzkoako Txapelketak ere jokoan izango dira Urrakin. Lagun Onakeko arduradunek azaldu dutenez, iaz zuten Urrakiko Igoera txapelketarekin ospatzeko asmoa, 50. aldia borobiltzeko, baina pandemiaren gorabeherak tarteko, "ezinezkoa" izan zen.\nAurten bai, Urrakiko txapelarekin batera beste bi ere jokoan izango dira. 130 kilometroko ibilbide gogorra gainditu beharko dute horiek jantzi nahi dituztenek. Iazko ibilbidearekin "oso gustura" gelditu zirela zioen atzo Jon Arrutik, baina aurten ezingo dute guztiz errepikatu, "Errezilen beste ekitaldi bat dago egun horretan, eta lasterketa ez da handik igaroko". 09:30ean irtengo dira txirrindulariak –160-170 elkartzea espero dute antolatzaileek– Jose Artetxe kaletik. Zumaiaraino joango dira lehendabizi, Aizarnazabaldik; Azpeitira itzulita, Goenara igoko dira Landetatik, berriro Zumaiara joango dira, eta handik bueltan Errezilgo errepidea hartuko dute; Errezilgo herrigunera iritsi aurretik, Loidiko bidea hartuta, Altzarteko bidegurutzeraino igoko dira, Urrakiko errepidean; handik behera, Landetara jaitsi eta kostarako errepidea hartuko dute berriro, baina Aizarnatik Etumetara igotzeko; handik Benta Berriko bidegurutzera jaitsi, handik Gazteko biribilguneraino, eta Urrakiko bidean gora abiatuko dira txirrindulariak, mendatearen gailurreko helmugaren bila.\nHilaren 29an, Urrakiko Igoera jokatu eta astebetera, emakumeen Euskal Herriko Txapelketak hartuko ditu Azpeitiak. Egoitz Arrutiren esanetan, udalak agintaldi honetan Lagun Onak TE-rekin izandako hartu-emanetan "hasieratik" ezarritako helburuetako bat izan zen emakumeen txapelketak Azpeitira ekartzea. "Aurten lortu da, eta zorionak eman nahi dizkiet Lagun Onakekoei", zioen atzo zinegotziak.\nEmakumeen lasterketak tarteko, eta bereziki bigarrenaren aipatutako zirkuitua dela eta, hilaren 29ko arratsaldean Iraeta eta Azpeitia arteko errepidean trafikoa "tarte luzeetan eta sarri" etengo dutela ohartarazi dute antolatzaileek, balizko erabiltzaileek kontuan har dezaten.\nEuskal Herriko Txapelketak ibilbide baten lehen urratsa izatea nahi dute Lagun Onakekoek, "emakumeen lasterketa hurrengo urteetan antolatzen jarraitzea" baita elkarteko arduradunen asmoa.


GUNE kultur elkartea\t2017-11-09 10:10 Gizartea\nOstiral honetan, azaroak 10, aurtengo bigarren meditazio saioa izango dugu. Oraingoan Iñaki Iriondo izango dugu gidari, Caydedoren Sofrologia irakaslea. Eta meditazio dinamikoa egingo dugu. Gorputzaren mugimendu batzuk baliatzen ditu, pixkanaka geldotasunera iristeko.\nGazteak barraren bestaldean\nBaleike 2017-11-09 09:44 Gizartea\nUgari dira ikasturtea amaitu eta lan bila hasten diren gazteak. Askok ostalaritzan aurkitzen dute diru pixka bat irabazteko aukera. Hilabete gutxi batzuk iraungo dituen lana izan ohi da, udazkenarekin batera ikasketetara itzuli bitartekoa.\n(Artikulu hau urriko Baleike aldizkarian argitaratu zen)\nBaleike 2017-11-08 19:08 Gizartea\nAlboko etxean biziko dira, baina, askotan, gehiegitan, ezezagunak dira. Atarian topo egiterakoan, agian, edo agian ez, kasu egingo diogu elkarri, baina hortik ez gara pasako. Jarrera horiekin hausteko eta elkar ezagutzeko, Bizilagunak izeneko ekimena jarri zuen martxan SOS Arrazakeria elkarteak orain bost urte gizarte mailan mugitzen diren beste elkarte batzuekin elkarlanean. Bertakoak eta edozein arrazoi medio hona etorritako familiak bazkari baten bueltan biltzea du ekimen honek helburu, jatordu bat partekatu, hitz egin eta elkar ezagutzeko. Aurten azaroaren 19an egingo dira bazkariak Euskal Autonomia Erkidegoko herrietan.\n"Bizilagunak bezalako ekimenek jende gehiago dagoela eta bakarrik ez zaudela erakusten dute"\nBaztaneko txokoak ezagutzeko aukera izan dute herriko jubilatuek\nBaleike 2017-11-08 12:51 Gizartea\nBeheko Plaza jubilatuen eta pentsionisten elkarteak antolatuta, Baztanerako irteera egin zen larunbatean. Bertan Zumaiako 116 jubilatuk hartu zuten parte eta Baztaneko zenbait txoko ezagutzeko aukera izan zuten: Bertizeko parkea, Irurita eta Elizondo, besteak beste. Azken herri honetan egindako bazkariaren ondoren, bingo eta dantza saioa izan zuten edadetuek.\nZumaiako Herri Eskolaren hazkundea, azaroko Baleike aldizkarian\nBaleike 2017-11-08 10:42 Gizartea\nZumaiako Institutuak eta Oikiako Eskola Txikiak eraikin berriak izango dituztela iragarri zuten instituzioek urriaren amaieran. Herri Eskolako zuzendaritzako eta guraso elkarteetako kideekin elkartu gara eta beraien beharren eta egindako borrokaren berri eman digute. Gaur plazaratuko dugun aldizkarian aurkituko duzue erreportaje hau.\nJuan Luis Romatet\t2017-11-07 18:06 Gizartea\nErantzunak: 2 (Juan Luis Romatet, Imanol Azkue)\n[ZOZKETA] 'Cletaren ametsa' antzezlanerako sarrerak zozkatuko ditugu\nBaleike 2017-11-07 14:36 Gizartea\nAzaroaren 12an, eguerdiko 12:00etan, Gus Marionetas konpainiaren Cletaren ametsa haurrentzako antzezlana izango da Aita Mari zinean. Udal Kultura Sailak emandako hiru lagunentzako bina sarrera ditugu Baleikeko bazkideen artean zozkatzeko.\nBaleike 2017-11-07 11:31 Gizartea\nDagoeneko igaro da Zumaiak TAO izan duen lehenengo udara. Aparkatzeko arazoak zirela eta, Zumaiako Udalak 2017ko udararako TAO sistema ezartzea erabaki zuen. Ekainaren 15etik irailaren 15eraino egon da indarrean sistema herriko lau eremutan: Alde Zaharra-San Josen, Larretxon, Arrangoleta-Amaiako plazan eta Ardantzabiden. Moilaberriko zubitik Saregileen plazaraino eta Ardantzabiden indarrean jarraituko du sistemak urte osoan zehar. Zumaiako hainbat tabernari, dendari eta auzotako herritarrekin hitz egin dugu TAO sistemari buruzko euren iritziak ezagutzeko.\n(Inkesta hau urriko Baleike aldizkarian argitaratu zen)\nTurismo Planaren lehentasunak adosteko bigarren lan saioa deitu dute\nBaleike 2017-11-06 18:32 Gizartea\nHainbat eragile eta herritar ari dira parte hartzen Zumaiako turismo eredua zehazteko prozesuan. Lehentasunak ezartzeko bigarren lan saioa egingo dute ostiralean.\nImanol Azkue\t2017-11-03 20:54 Gizartea\nKontuz ekin behar diot honi, gaiak helduleku asko dauzkalako eta bati baino ez diodalako heldu nahi gaurkoan.\n1971an jaiotakoen bazkaria, azaroaren 25ean\nBaleike 2017-11-03 12:04 Gizartea\n1971. urtean jaiotako zumaiarrek bazkaria egingo dute azaroaren 25ean. Gure Txokoan elkartuko dira 13:30ean. Bazkaria 15:00etan egingo da Trapaia tabernan.\nAsteartean bilduko da Berdintasun Foroa\nbaleike 2017-11-03 10:09 Gizartea\nDatorren asteartean, azaroaren 7an, arratsaldeko 17:00etan, bilduko da Berdintasun Foroa Alondegian.\nMareak harrapatutako hiru lagun atera dituzte harraldetik\nBaleike 2017-11-02 13:56 Gizartea\nHarraldean mareak harrapatuta geratu diren hiru lagun atera behar izan dituzte gaur. Eguerdi aldera izan da gertakaria. Bikote bat eta haien umea harrapatuta geratu dira Algorri eta Andikaerreka arteko kalan. Ikusita ezin zutela brankada berriro pasa, larrialdi zerbitzuei deitu diete.\nBidegorriaren aldeko taldearen eskertza\nBaleike 2017-11-02 09:47 Gizartea\nUrriaren 28an, Bidegorriaren aldeko martxa egin zen Zumaiatik eta Lasaotik irtenda. Ekintza arrakastatsua izan zen, eta hori dela eta, Bidegorriaren aldeko taldeak, bideo hau egin du eskertza moduan.\nAzaroaren 25eko egitaraua zehazteko asanblada egingo da larunbatean gaztetxean\nBaleike 2017-11-02 09:28 Gizartea\nAzaroaren 25a Emakumeenganako Indarkeriaren Aurkako Eguna ospatzen da. Horren harira, azaroaren 4an, larunbatean, egun horretan zer egin erabakitzeko asanblada egingo da 11:00etan, gaztetxean.\n‹‹ Aurrekoak 1 2 3 4 5 6 ... 147 148 149 150 Hurrengoak ››


Baliabideen edizioaren oinarrizko funtzionamendua - eCampus - UPV/EHU\nElementuen gaineko edizio aukerak\nAtalak sortzea, editatzea eta ezabatzea\nGehitu baliabide berriak (Sortzea eta argitaratzea)\nIkastaroan, edizio aukerak aktibatzeko, beharrezkoa da "Aktibatu edizioa" botoia sakatzea.\nIkastaroa edizio moduan dagoenean, bertan txertatutako baliabide bakoitzak aukera sorta bat izango du atxikia, bere ezarpenak finkatzeko.\n1) Mugitu: Goitik beherako desplazamendua, ikastaroaren azalean, elementuak berrantolatzeko.\n2) Izenaren edizio bizkorra: Izena aldatzeko ez da beharrezkoa ezarpenen inprimakira sartzea. Nahikoa da ikono hori sakatzea, eta aldaketak egiaztatzea, Enter sakatuta\n3) Eguneratu: Ikono honi esker, elementu bakoitzaren "Ezarpenak editatu" inprimakira sartu ahal izango gara.\n4) Eskuinera mugitu: Elementua eskuinerantz mugitzea, gainerako elementuekiko koska efektua sortzeko.\n5) Elementua erakutsi /ezkutatu.\n6) Bikoiztu elementu bat, konfigurazio aukera guztiak bere horretan utzita. Aktibitate baten kasuan, erabiltzaileen ekarpenak ez dira gordetzen.\n7) Baliabidean edo jardueran rolak esleitu. Honen bidez, ikasle bati "Irakaslea, editatzeko baimenik gabe" rola eman diezaiokegu, eta horrek jarduera hori kalifikatzea ahalbidetuko dio. Ez erabiltzea gomendatzen da, non eta ez dugun oso ongi ezagutzen aldaketa horren emaitza zein izango den.\n8) Ezabatu: Ikono honek elementu bat ezabatzeko aukera berresteko orri batera garamatza..\nAtal bakoitzak hainbat aukera ditu, bere ikuspena eta aurkezpena konfiguratzeko. “Editatu” (1) sakatuz gero, menu zabalgarri bat agertzen da, honako aukera hauekin:\nEditatu gaia: ikus jarraian zehaztutako aukerak.\nNabarmendu: atal hau hondo urdin batez nabarmentzen da. Soilik atal bat nabarmendu daiteke.\nEzkutatu gaia: atal honetako edukiak ez daude ikasleen esku. Ikus ezkutuko atalak aurkezteko aukerak, ikastaroaren egitura eta doikuntzen eskuliburuaren “Ikastaroaren formatua” atalean.\nEzabatu gaia: ikus jarraian zehaztutako aukerak.\nEditatu gaia (atala)\nHurrengo irudian, gaiaren ezarpenen inprimakia ikusten da.\nAtalaren izena: Eremu honen eskuinaldean kokatutako laukiari markaketa kenduta, atalean lehenetsitako izena editatu daiteke.\nLaburpena: Eremu hau erabil daiteke atalaren edukiak irudi batez ilustratzeko edo alderdi garrantzitsuei buruz informatzeko.\nEskuragarritasuna mugatzea: eremu honetan, atal osoaren mugak konfigura daitezke (Ikus informazio gehiago “Jarraipena egiteko tresnak, eskuragarritasuna mugatu eta dominak” eskuliburuaren “Mugatu eskuragarritasuna”).\nIkastaro berri batek, edukirik ez duenak, berez 20 atal ditu. Gelen kudeatzailetik kargatutako edukiak dituzten ikastaroen kasuan, atalen kopurua eduki horien jatorrizko ikastaroaren araberakoa da.\nGaur egungo eGelaren bertsioan atalen kopurua ezin da espezifikatu Ikastaroaren ezarpenetan. Ezabatu egin beharko dira hurrengo irudian adierazten den moduan:\nAtal batean edukiak daudenean, behin betiko ezabatzen dira, eta ez dira “Zakarrontzian” geratzen, baliabideak edo jarduerak ezabatzen direnean bezala.\nrudian ikus daitekeen moduan, berrespen mezuak ohartarazten digu eduki horiek behin betiko ezabatuko direla.\nEdizio modua aktibatuta dagoenean, modulu bakoitzaren eskuinaldean, behean, “Gehitu jarduera edo baliabidea” aukera agertzen zaigu.\nAukera horren gainean sakatuz gero, “Jardueren eta baliabideen hautagailua” zabaltzen da. Eskura ditugun baliabide motak behean agertzen dira; beraz, scroll bertikala egin behar dugu horiek ikusi ahal izateko.\nHautagailuan eskura dauden baliabideak bi taldetan sailka daitezke:\nAlde batetik, edukiak sortzeko tresnak (etiketa, liburua eta orria; gorriz ageri dira)\nBestalde, kanpo tresnen bidez sortutako baliabideak argitaratzeko tresnak (fitxategiak, karpetak eta IMS eduki paketea; urdinez ageri dira).\nHorrez gain, sailkapen horretatik kanpo, URL baliabidea (berdez ageri da) dugu, zeinak beste webgune batzuetarako estekak sortzeko aukera ematen baitigu.


Erribera-Zorrotzaurreko auzotarrak: “Gure auzokideen eta auzoaren duintasunaren alde” | PREST! aldizkaria\nDeustu, Erribera, zorrotzaurre\nErribera-Zorrotzaurreko auzotarrak: “Gure auzokideen eta auzoaren duintasunaren alde”\nIn Uncategorized on urtarrila 29, 2013 at 3:47 pm\nErribera-Zorrotzaurreko egoerari buruz gutuna argitaratzeko eskatu digute hainbat auzotarrek. Honako gogoeta honekin Erribera-Zorrotzaurreko 43 auzotarrek bat egin dute.\n“Urtarrilaren 17an eta 18an, Ertzaintza Deustuko Erribera eta Zorrotzaurre auzoko fabrika abandonatu batean sartu zen. Hainbat urte dira pertsona talde bat gure auzoko fabrika horretan bizi dela, oso egoera txarrean. Bertan zeudenek adierazitakoaren arabera, ertzain haietako batzuek amorruz ekin zioten pertsona horien bizi-baldintza berez latzak are latzago bihurtzeari: ateak eta lehoiak errotik atera zituzten; horma ahulak zulatu zituzten, hotza sar dadin; objektu pertsonal asko apurtu zizkieten; oheak irauli eta koltxoiak hondatu zituzten; burusiak eta jantziak putzu batera bota zizkieten, ezer lehorrik gabe utziz… Hori guztia, kontuan hartu gabe oso gogorra dela infraetxe batean bizitzea, batez ere egun horietako hotzarekin eta euriarekin. Ekintza “txalogarri” hori biribiltzeko, ertzainek ohartarazi zieten gehiagotan egingo dituztela horrelakoak, pertsona horien artean ezintasunaren eta erabateko babesgabetasunaren sentsazioa areagotuz.\nUmiliazioan eta mehatxuan oinarritutako ekintza horiek guztiz gaitzesgarriak iruditzen zaizkigu kasu guztietan, baina are larriagoa iruditzen zaigu gizartean bazterturik geratzeko arriskuan dauden pertsonen kontrakoak izatea eta “agintaritzaren agenteek” egitea beren ustezko zigorgabetasuna baliatuz.\nGaur egun pertsona horiek gure auzokideak dira, eta ezin dugu onartu babesgabetasun egoera hori pairatu behar izatea eta “normaltzat” hartua izatea. Administrazio publikoek beren erantzukizuna bete behar dute, fabrika batean lo egitera behartuta dauden pertsona horien bazterketa egoera arintzen (eta ahal den neurrian konpontzen) saiatu behar dira. Ez da inondik inora onargarria horren ordez haien kontra bereizkuntzarik gabeko errepresioa etengabe areagotzea, beldurtzeko eta lekuz aldatzera behartzeko helburu bakarrarekin.\nArazo sozialen aurrean errepresioa (poliziala eta bestelakoa) soilik erabiltzen den leku bat oso urrun dago bizitzeko nahi dugun auzoa edo hiria izatetik. Oso argi daukagu gizarte-bazterketako egoera nabarmen horien aurrean errepresioa erabiltzeak ez duela ezer konpontzen. Alderantziz, behin eta berriro ikusten dugu gauza bakarra lortzen duela: egoera horiek larriagotzea eta auzokide guztion arteko bizikidetza-giroa gero eta gehiago trakestea.\nBereizkuntzarik gabeko sarekadak eta eraso ia klandestinoak ez dira irtenbidea, arazo gehiagoren eragile baizik”.\nRosa Gil Elorduy eta Erribera-Zorrotzaurreko beste 42 auzotar\n« Before Villapellejosen kontzertua Gazte Lolakean (otsailak 2) urtarrila 29, 2013\nAfterEider Zuriarrain deustuarraren askatasuna eskatzeko kontzentrazioa gaur Larrabetzun urtarrila 30, 2013 »


Garraioak | Urria 2021\nJupiter noiz igaroko da Aquariusen?\nJupiter noiz igaroko da Aquariusen? Jupiterrek Sagittarius eta Pisces gobernatzen ditu, Minbizian goraipatzen dituzte eta Capricornian ahulak direla uste dute. Jupiterren igarotzea oso garrantzitsua dela uste da astrologian. 2021eko ekainaren 20an, igandean, Jupiterren igarotzea atzerakoia izango da Aquariusen 2021eko irailaren 14ra arte.21. 2021. urtea.\nZer esan nahi du Jupiter Pisces in Pisces-ek?\nZer esan nahi du Jupiter Pisces in Pisces-ek? errukia\nZenbatetan igarotzen da Merkurio?\nZenbat aldiz igarotzen da Merkurio? 13 aldiz mendean\nNoiz arte irauten du Neptunok?\nNoiz arte irauten du Neptunok? ? Garraioa (mugitzen) Neptuno poliki bidaiatzen du, urte asko emanez zeinu bakarrean. Egiten dituen alderdiek sei hilabetera arte irauten dute eta Neptuno etxe batetik igarotzeak urteak iraun ditzake.\nZenbat denbora irauten du Plutonek?\nZenbat denbora irauten du Plutonek? Plutonetik jaiotzako planeta edo puntu bakarrera igarotzea urte osorako iraupena izan daiteke, izan ere, Plutonek hainbat hilabetez atzerakoia egiten du urtero eta leku beretik joan-etorrian joaten da.5. 2019.\nNoiz arte irauten du Eguzkiak?\nNoiz arte irauten du Eguzkiak? Eguzkiaren igarobideak egun batez irauten dute eta epe laburreko igarobideen artean garrantzitsuenak dira, Eguzkia gure eguzki sistemako indarra delako. Eguzkia bizitasuna da, bizitza indarra da eta, horregatik, horoskopoko edozein puntu animatzen du igarotzearen bidez. 2011.\nZer da ilargi iragankorra?\nZer da ilargi iragankorra? Ilargia Lurraren inguruan orbitatzen da 27,32 egunetik behin, edo hilean behin gutxi gorabehera. Termino astronomikoetan, igarotzea ilargia edo beste zeruko gorputz bat puntu jakin baten gainetik igarotzen denean gertatzen da.\nZein zeinu dago orain Urano?\nZein zeinu dago orain Urano? Astrologian, Uranus Aquarius-en zeinu gehien duen agintari modernoa da (Saturno, antzinako agintaria, Aquarius-en dago oraintxe bertan). Uranok bere mugimendua Tauroaren ikurraren bidez jarraitzen duen bitartean, bat-bateko aldaketa eta gertaerak ekar ditzake gure auto-balioa, balioak eta finantzak kolokan jartzen dituztenak. 2021. urtea.\nZenbat denbora irauten du Chironek?\nZenbat denbora irauten du Chironek? Chiron (ikurrak giltza dirudi) jaio zinenean zure 12 Etxeetako batean jarri zen. Hala ere, ezer ere ez da geldirik geratzen eta beraz Chiron Etxeetan zehar mugitzen da (normalean lau urte inguru zeinu bakoitzean egon ohi da, nahiz eta Pisces eta Ariesen zazpi urte inguru luzeena izaten jarraitzen duen) .1. 2019.


Irekia Eusko Jaurlaritza - Gobierno Vasco :: Ekintzaileak prestatzeko SPRI Taldearen lehen tailerrak 24 orduan bete du izen-emate kopurua\nEkintzaileak prestatzeko SPRI Taldearen lehen …\n- 160 pertsonak eman dute izena hamar adituk eskainiko duten ikastaro batean. Datozen hilabeteetan aditu horiek hamar egunez lagunduko diete euskal ekintzaileei beren negozioak hobetzen.\n- Azarotik aurrera ekintzaileek aukeratutako gai eta adituei buruzko tailer bat antolatuko da.\n- Tailerrak bukatutakoan onlineko tutoretza eskainiko da Euskadi Emprenderen linkedin kanalean, zalantza bat bera ere gera ez dadin argitu gabe.\nEkintzailetzaren Euskal Zerbitzuak ekintzaileak prestatzeko antolatu duen lehen tailerrak erantzun bikaina jaso du. Eusko Jaurlaritzak SPRI Taldearen bitartez sortu zuen iragan maiatzean Ekintzailetzaren Euskal Zerbitzua, duplizitateak saihesteko, baliabideak ordenatzeko eta ekintzaileek egin beharreko tramiteak sinpletzeko. Hala, 160 lagun 24 ordu baino gutxiagoan inskribatu dira "Zure negozioarentzako 10 ikastaro praktiko" mintegiaren barruko "Komunikazio eraginkorra enpresan" ikastaroan, zeina datorren azaroaren 16an (ostirala) izango baita, Euskal Herriko Unibertsitateko Bizkaia Aretoan.\nEkintzailetzako hamar adituk negozioak abiarazteko edo hobetzeko ezinbesteko gaiei buruzko hamar ikastaro praktiko emango dituzte -hilean bat- Ekintzailetzaren Euskal Zerbitzuak kudeatzen duen "Euskadi Emprende" markaren bitartez. Ekintzailetzaren Euskal Zerbitzua Industria, Berrikuntza, Merkataritza eta Turismo Sailaren ekimen bat da, SPRI Taldeak (euskal enpresa sareari laguntzeko Eusko Jaurlaritzaren menpeko sozietate publiko multzoak) kudeatzen duena. Euskadi Emprenderen helburua da ekintzaileei tailer horietan parte hartzen laguntzea eta horregatik leku kopuru mugatua egongo da, gehienez ere 200 lagun sartuko direlarik.\nEkintzaileentzako adituen tailer hauek Emprende Foroaren azken bi edizioetan parte hartu duten ekintzaileen ekarpenetatik sortu dira, beraz, ekimen hau urte osoan antolatu beharko litzateke, tailerrak batez ere praktikoak izan behar lirateke eta ekintzailetzako adituek emanak. Horrela beraz, ekintzaileen eskaerari erantzunez, Ekintzailetzako Euskal Zerbitzuak sektoreko liderra (gaztelaniaz) den "Emprendedores" argitalpeneko aditu talde bat aukera du.\nTailerrak ostiralean hasiko dira UPV/EHUko Bizkaia Aretoan, Abandoibarran (Bilbo). Ikastaroen osteko onlineko tutoretza bat egongo da Euskadi Emprenderen linkedin kanalean (http://www.linkedin.com/in/euskadiemprende, zalantza bat bera ere gera ez dadin argitu gabe, eta zuzenean emitituko dira streaming bidez http://www.livestream.com/euskadiemprende helbidean.\nLehen ikastaroa, "Komunikazio eraginkorra enpresan", ostiralean izango da eta José Hermidak emango du, gai honetan liderra den "Emprendedores" argitalpeneko aholkulari teknikoak. Tailer honek bi atal izango ditu. Bata, kanpo komunikazioa, nola komunikatu jomuga-publiko guztiekin: hornitzaileak, industria-, merkataritza- eta finantza- bazkideak, bezeroak, komunikabideak eta beste batzuk. Eta bestea, barne komunikazioa, nola komunikatu posizionamendu pertsonalaren arloan: norbere sinesgarritasuna proiektatzea da arrakasta izateko giltza, lider eta maisu papera eta lantaldearen energia biderkatzaileak.\nTailerrak egingo dira; abenduaren 20an Alejandro Vesgak, EMPRENDEDORES argitalpeneko zuzendariak, "Nola sortu zeure negozio ideia" izenekoa emango du. Tailer horretan aztertuko dira zeintzuk diren negozio berriak sortzeko etorkizuneko joera garrantzitsuenak eta teknika eraginkorrenak errepasatuko dira ariketa praktikoekin.\nEta, 2013an, tailer edo ikastaro hauek emango dira: "Berrasmatu zure negozioa", "Nola saldu sare sozialetan", "Saltzen ikastea", "Negozio aukera onenak: sektore beroak eta sektore helduetako nitxo garrantzitsuenak", "Bizirauteko finantzak (Funtsezko hiru ideia kutxako, fluxuari, finantzaketari eta eguneroko kontu kudeaketari buruz), "Ekintzaileentzako 30 aholku (oso praktiko)". "Bideragarria al da nire negozio ideia" eta "Ekintzaileentzako gerrilla marketina".


Distira eta alderantzia | 111 Akademia\nIzenburua: Distira eta alderantzia\n2021/11/24 10:27 am\nAsko gustatu zait Joxean Agirreren liburu hau. Goxoa eta maitagarria benetan.\nAldi berean, hain ospetsua den frantziar modan euskal emakumeak izandako garrantziaren eta eraginaren berri izateko balio izan dit.\nGertakizunen kontaketa eta deskribapena oso modu argi eta garbian egiten du. Egoera benetan bizitzen ari zarela dirudi. Giza balioak, dela amaren maitasuna, dela haur batek sortzen duen erakarpena eta babestu nahi izatea, langileen egoera zailak, etab., oso modu zuzen eta errealen helarazten ditu. Gomendagarria benetan.\n2021/08/4 4:49 pm\nBerriro agertu zaigu Joxean Agirre Maria Garrastazuren istorioak kontatzen “Ispiluak eta itsasoak” liburuan egin zuen bezala.\nLiburu honetan Mariak argazkilari batekin lan egiten du eta euskaraz egiten duen neskato bat aurkitzen du Parisko Luxenburgo parkean.\nNahiz eta Joxeanek liburu luzeak idatzi normalean, Maria Garrastazuren sailekoak oso laburrak dira, berak horrela erabaki duelako, istorioei zuku gehiago atera ahal izango zielako.\nDena den, istorioa polita da eta idazketa bikaina da.\nBeraz, Joxean Agirreren liburuen artean bigarren mailakoa den liburu hau bakarrik gomendatzen diet Joxeanen liburu guzti-guztiak irakurri nahi dituztenei.\n2021/04/28 7:56 pm\nLiburu txikia bada ere, 72 orrialde besterik ez ditu, oso xamargarria iruditu zait. Azaletik, 20ko hamarkadako Parisko ibilaldi bat izango zela imajinatu nuen. Eta hori pandemia garaian oso gutiziatu bihurtu da.\nTestua ondo hasten da Carlos Marxen aipu batekin. Lehen atalean Kafkarekin jarraitzen du. Hasiera ona. Izan ere, argudioa sinpleegia da: protagonista, Maria Garrastazu baserri batean jaio zen eta Zestoako bainuetxean lan egin zuen Parisera ispiluak saltzera joan zen arte.\nLuxenburgoko parkean, ama bilatzen ari den Maddi izeneko neska batekin topo egin du. Neskatoaren soinekoagatik, ama modan aritzen dela eta Coco Chanelekin edo Elsa Schiaparellirekin bakarrik lan egin dezakeela ondorioztatzen du. Egia esan, amak Sciaparellirekin egiten du lan, baina gaur egun kartzelan dago, emakume errebeldea delako. Spoilerrik egin nahi ez dudanez, ez dut amaiera kontatatuko.\nLiburua oso erraz eta azkar irakurtzen da, hiztegi soila baitu. Hain laburra denez, egileak ez du garai hartako Parisko giroa gehiago garatzen, eta Man Ray, Picasso, Dali, Chagal edo Joyce bezalako pertsonaiak baino ez ditu aipatzen.\nAzken batean, estuasun-uneetan entretenitzeko eleberritxoa da.